text:
 14.9.2017
 EL
 Επίσημη Εφημερίδα της Ευρωπαϊκής Ένωσης
 L 236/23
 ΣΫΣΤΑΣΗ αριθ. 1/2017 ΤΟΥ ΣΥΜΒΟΥΛΊΟΥ ΣΫΝΔΕΣΗΣ ΕΕ–ΑΙΓΫΠΤΟΥ
 της 25ης Ιουλίου 2017
 για τη συμφωνία σχετικά με τις προτεραιότητες της εταιρικής σχέσης ΕΕ–Αιγύπτου [2017/1544]
 ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ–ΑΙΓΥΠΤΟΥ,
 Έχοντας υπόψη την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου (1), και ιδίως το άρθρο 76,
 Εκτιμώντας τα ακόλουθα:
 (1)
 Η ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, (εφεξής «η συμφωνία») υπεγράφη στις 25 Ιουνίου 2001 και ετέθη σε ισχύ την 1η Ιουνίου 2004.
 (2)
 Το άρθρο 76 της συμφωνίας εξουσιοδοτεί το συμβούλιο σύνδεσης να λαμβάνει τις αποφάσεις που κρίνει σκόπιμες για την επίτευξη των στόχων της συμφωνίας.
 (3)
 Σύμφωνα με το άρθρο 86 της συμφωνίας, τα μέρη λαμβάνουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους βάσει της συμφωνίας και φροντίζουν για την επίτευξη των στόχων που θέτει αυτή.
 (4)
 Στην αναθεώρηση της Ευρωπαϊκής Πολιτικής Γειτονίας προτάθηκε η έναρξη μιας νέας φάσης συνεργασίας με τους εταίρους, η οποία θα δώσει τη δυνατότητα για μεγαλύτερη ανάληψη ευθύνης και από τις δύο πλευρές.
 (5)
 Η Ένωση και η Αίγυπτος έχουν συμφωνήσει να παγιώσουν την εταιρική σχέση τους με την επίτευξη συμφωνίας επί δέσμης προτεραιοτήτων για την περίοδο 2017-2020 με στόχο την αντιμετώπιση των κοινών προκλήσεων της Ένωσης και της Αιγύπτου, με γνώμονα την προώθηση των αμοιβαίων συμφερόντων τους και τη διασφάλιση μακροπρόθεσμης σταθερότητας και στις δύο πλευρές της Μεσογείου,
 ΣΥΝΙΣΤΑ:
 Άρθρο 1
 Το συμβούλιο σύνδεσης συνιστά στα μέρη να εφαρμόσουν τις προτεραιότητες της εταιρικής σχέσης ΕΕ–Αιγύπτου όπως παρουσιάζονται στο παράρτημα της παρούσας σύστασης.
 Άρθρο 2
 Οι προτεραιότητες της εταιρικής σχέσης ΕΕ–Αιγύπτου που αναφέρονται στο άρθρο 1 αντικαθιστούν το σχέδιο δράσης ΕΕ–Αιγύπτου, η εφαρμογή του οποίου αποτέλεσε αντικείμενο της σύστασης αριθ. 1/2007 του συμβουλίου σύνδεσης της 6ης Μαρτίου 2007.
 Άρθρο 3
 Η παρούσα σύσταση αρχίζει να ισχύει την ημερομηνία της έκδοσής της.
 Βρυξέλλες, 25 Ιουλίου 2017.
 Για το συμβούλιο σύνδεσης ΕΕ–Αιγύπτου
 Η Πρόεδρος
 F. MOGHERINI
 (1) ΕΕ L 304 της 30.9.2004, σ. 39.
 ΠΑΡΑΡΤΗΜΑ
 ΠΡΟΤΕΡΑΙΟΤΗΤΕΣ ΤΗΣ ΕΤΑΙΡΙΚΗΣ ΣΧΕΣΗΣ ΕΕ–ΑΙΓΥΠΤΟΥ ΓΙΑ ΤΗΝ ΠΕΡΙΟΔΟ 2017-2020
 Ι. Εισαγωγή
 Το γενικό πλαίσιο της συνεργασίας μεταξύ της ΕΕ και της Αιγύπτου καθορίζεται από τη συμφωνία σύνδεσης που υπεγράφη το 2001 και τέθηκε σε ισχύ το 2004. Μολονότι όλα τα στοιχεία της συμφωνίας σύνδεσης εξακολουθούν να ισχύουν, το παρόν έγγραφο καθορίζει τις προτεραιότητες που ορίστηκαν από κοινού μεταξύ της ΕΕ και της Αιγύπτου βάσει της αναθεωρημένης Ευρωπαϊκής Πολιτικής Γειτονίας και οι οποίες θα διέπουν την εταιρική σχέση για τα επόμενα 3 έτη.
 Αυτές οι προτεραιότητες της εταιρικής σχέσης έχουν ως στόχο την αντιμετώπιση των κοινών προκλήσεων της ΕΕ και της Αιγύπτου, την προώθηση των αμοιβαίων συμφερόντων τους και τη διασφάλιση μακροπρόθεσμης σταθερότητας και στις δύο πλευρές της Μεσογείου. Οι προτεραιότητες της εταιρικής σχέσης βασίζονται στην αμοιβαία δέσμευση όσον αφορά τις οικουμενικές αξίες της δημοκρατίας, του κράτους δικαίου και του σεβασμού των ανθρώπινων δικαιωμάτων. Έχουν επίσης ως στόχο να ενισχύσουν τη


text:
συνεργασία για την υποστήριξη της «Στρατηγικής βιώσιμης ανάπτυξης — Όραμα για το 2030» της Αιγύπτου.
 ΙΙ. Προτεινόμενες προτεραιότητες
 Οι προτεραιότητες της εταιρικής σχέσης θα πρέπει να συμβάλλουν στην ικανοποίηση των προσδοκιών των λαών και στις δύο πλευρές της Μεσογείου, ιδίως όσον αφορά τη διασφάλιση κοινωνικής δικαιοσύνης, ευκαιριών αξιοπρεπούς απασχόλησης, οικονομικής ευημερίας και σημαντικά βελτιωμένων συνθηκών διαβίωσης, παγιώνοντας έτσι τη σταθερότητα της Αιγύπτου και της ΕΕ. Η ανάπτυξη χωρίς αποκλεισμούς, που βασίζεται στην καινοτομία, και η αποτελεσματική και συμμετοχική διακυβέρνηση, που διέπεται από το κράτος δικαίου, τα ανθρώπινα δικαιώματα και τις θεμελιώδεις ελευθερίες, αποτελούν καίριες πτυχές των εν λόγω στόχων. Οι προτεραιότητες λαμβάνουν επίσης υπόψη τους αντίστοιχους ρόλους της ΕΕ και της Αιγύπτου ως διεθνών παραγόντων και αποσκοπούν στην ενίσχυση τόσο της διμερούς συνεργασίας τους όσο και της συνεργασίας τους σε περιφερειακό και διεθνές επίπεδο. Ως εκ τούτου, η ανανεωμένη εταιρική σχέση θα διέπεται από τις κατωτέρω γενικές προτεραιότητες:
 1. Βιώσιμη σύγχρονη οικονομία και κοινωνική ανάπτυξη της Αιγύπτου
 Ως βασικοί εταίροι, η ΕΕ και η Αίγυπτος θα συνεργαστούν για την προώθηση των κοινωνικοοικονομικών στόχων που ορίζονται στη «Στρατηγική βιώσιμης ανάπτυξης — Όραμα για το 2030» της Αιγύπτου, με σκοπό να οικοδομηθεί μια σταθερή και ευημερούσα Αίγυπτος.
 α) Οικονομικός εκσυγχρονισμός και επιχειρηματικότητα
 Η Αίγυπτος έχει δεσμευτεί για την επίτευξη μακροπρόθεσμης κοινωνικοοικονομικής βιωσιμότητας, μεταξύ άλλων μέσω της δημιουργίας ευνοϊκότερου περιβάλλοντος για τη χωρίς αποκλεισμούς ανάπτυξη και τη δημιουργία θέσεων απασχόλησης, ιδίως για τους νέους και τις γυναίκες, ενθαρρύνοντας, μεταξύ άλλων, την ενσωμάτωση της άτυπης στην επίσημη οικονομία. Όσον αφορά τη μακροπρόθεσμη οικονομική βιωσιμότητα, οι ενέργειες που θα ληφθούν περιλαμβάνουν μέτρα που μπορούν να οδηγήσουν στη δημιουργία μεγαλύτερων δημοσιονομικών περιθωρίων για την καλύτερη εφαρμογή της στρατηγικής βιώσιμης ανάπτυξης της χώρας, την προώθηση της μεταρρύθμισης των επιδοτήσεων και της φορολογίας, την ενίσχυση του ρόλου του ιδιωτικού τομέα και τη βελτίωση του επιχειρηματικού κλίματος για την προσέλκυση περισσότερων ξένων επενδύσεων, μεταξύ άλλων μέσω της υιοθέτησης μιας πιο ανοιχτής και ανταγωνιστικής εμπορικής πολιτικής, της πλήρους αξιοποίησης του ψηφιακού μερίσματος και της υποστήριξης βασικών έργων υποδομών, όπως η ανάπτυξη αποδοτικού συστήματος μεταφορών. Επιπλέον, η ΕΕ θα υποστηρίξει τις προσπάθειες της Αιγύπτου για τη μεταρρύθμιση της δημόσιας διοίκησης και τη χρηστή διακυβέρνηση, μεταξύ άλλων μέσω της χρήσης στατιστικών υψηλής ποιότητας και λαμβάνοντας υπόψη την ψηφιακή επανάσταση και τα νέα επιχειρηματικά και κοινωνικά μοντέλα που σχετίζονται με αυτήν.
 Στο πλαίσιο της στρατηγικής βιώσιμης ανάπτυξης της Αιγύπτου δίνεται ιδιαίτερη σημασία στις μικρές και μεσαίες επιχειρήσεις (ΜΜΕ) και στα «πολύ μεγάλα έργα», όπως το αναπτυξιακό έργο της Διώρυγας του Σουέζ, το έργο «Χρυσό Τρίγωνο» για τους ορυκτούς πόρους στην Άνω Αίγυπτο και την ανάκτηση τεσσάρων εκατομμυρίων εκταρίων για τη γεωργία και την αστικοποίηση, καθώς και στην αιγυπτιακή τράπεζα γνώσεων (Egyptian Knowledge Bank), ως παράγοντες που συμβάλλουν σημαντικά στη διαδικασία μακροπρόθεσμης κοινωνικοοικονομικής ανάπτυξης. Δεδομένης της σημασίας που έχει η ανάπτυξη των ΜΜΕ για τη χωρίς αποκλεισμούς ανάπτυξη, ο τομέας αυτός θα εξακολουθήσει να διαδραματίζει κεντρικό ρόλο στη συνεργασία της ΕΕ με την Αίγυπτο. Η ΕΕ θα εξετάσει τους τρόπους για την προώθηση των δυνατοτήτων κοινωνικοοικονομικής ανάπτυξης του αναπτυξιακού έργου της Διώρυγας του Σουέζ

type: contracts

jurisdiction: EU


text:
(Suez Canal Hub). Επιπλέον, η ΕΕ και η Αίγυπτος θα συνεργαστούν σε όλους τους τομείς της έρευνας και της καινοτομίας, καθώς και για την προώθηση των ψηφιακών τεχνολογιών και υπηρεσιών. Σε αυτό το πλαίσιο, η Αίγυπτος και η ΕΕ υπογράμμισαν το ενδιαφέρον τους για την εντατικοποίηση της συνεργασίας τους σε μια σειρά σχετικών δραστηριοτήτων έρευνας και τριτοβάθμιας εκπαίδευσης, μεταξύ άλλων στο πλαίσιο των προγραμμάτων «Ορίζοντας 2020» και Erasmus +.
 Λόγω της ποικιλόμορφης κληρονομιάς της Αιγύπτου, η αξία της οποίας είναι ανεκτίμητη, και της σημαντικής συμβολής του πολιτιστικού τομέα (που συνδέεται στενά με τον τουρισμό) στο ΑΕΠ, την απασχόληση και τα συναλλαγματικά αποθέματα της χώρας, αλλά και στην κοινωνία γενικότερα, ιδιαίτερη έμφαση θα δοθεί στη σχέση μεταξύ του πολιτισμού, της πολιτιστικής κληρονομιάς και της τοπικής οικονομικής ανάπτυξης.
 β) Εμπόριο και επενδύσεις
 Η ΕΕ και η Αίγυπτος είναι σημαντικοί εμπορικοί εταίροι. Έχουν δεσμευτεί να ενισχύσουν την υφιστάμενη εμπορική και επενδυτική σχέση τους και να διασφαλίσουν την εφαρμογή των εμπορικών διατάξεων της συμφωνίας σύνδεσης ΕΕ-Αιγύπτου για τη δημιουργία ζώνης ελεύθερων συναλλαγών (ΖΕΣ) με τρόπο που επιτρέπει την αξιοποίηση των δυνατοτήτων της στο έπακρο. Μολονότι η ΕΕ έχει ήδη προτείνει την ιδέα μιας ολοκληρωμένης πρωτοβουλίας σφαιρικής και εις βάθος συμφωνίας ελεύθερων συναλλαγών (DCFTA) για την εμβάθυνση, αλλά και διεύρυνση της υφιστάμενης ζώνης ελεύθερων συναλλαγών, η ΕΕ και η Αίγυπτος θα προσδιορίσουν επίσης από κοινού άλλες κατάλληλες προσεγγίσεις για τη βελτίωση των εμπορικών σχέσεων.
 γ) Κοινωνική ανάπτυξη και κοινωνική δικαιοσύνη
 Η Αίγυπτος επαναλαμβάνει τη δέσμευσή της για τη μεταρρύθμιση και την προώθηση της κοινωνικής ανάπτυξης και της κοινωνικής δικαιοσύνης, για την αντιμετώπιση των κοινωνικών και δημογραφικών προκλήσεων που βιώνει και για την ενίσχυση του ανθρώπινου δυναμικού της χώρας, το οποίο θα προαγάγει την οικονομική και κοινωνική ανάπτυξη. Εν προκειμένω, η ΕΕ θα υποστηρίξει τις προσπάθειες της Αιγύπτου για την προστασία των περιθωριοποιημένων ομάδων από τις ενδεχόμενες αρνητικές επιπτώσεις των οικονομικών μεταρρυθμίσεων μέσω διχτυών κοινωνικής ασφάλειας και μέσω της κοινωνικής προστασίας. Επιπλέον, η ΕΕ και η Αίγυπτος θα εξακολουθήσουν να προωθούν την αγροτική και αστική ανάπτυξη, καθώς και να βελτιώνουν την παροχή βασικών υπηρεσιών, με έμφαση στον εκσυγχρονισμό της εκπαίδευσης (συμπεριλαμβανομένης της τεχνικής και επαγγελματικής κατάρτισης) και των συστημάτων υγείας. Η ΕΕ θα μοιραστεί την πείρα που έχει αποκομίσει για τη θέσπιση κάλυψης υγειονομικής περίθαλψης χωρίς αποκλεισμούς και τη βελτίωση των υπηρεσιών υγειονομικής περίθαλψης.
 δ) Ενεργειακή ασφάλεια, περιβάλλον και δράση για το κλίμα
 Η ΕΕ και η Αίγυπτος θα συνεργαστούν στον τομέα τους διαφοροποίησης των πηγών ενέργειας, με ιδιαίτερη έμφαση στις ανανεώσιμες πηγές ενέργειας, και σε δράσεις στον τομέα της ενεργειακής απόδοσης. Κατόπιν αιτήματος της αιγυπτιακής κυβέρνησης, η ΕΕ θα υποστηρίξει τις προσπάθειες της Αιγύπτου να επικαιροποιήσει την ολοκληρωμένη ενεργειακή στρατηγική της, η οποία αποσκοπεί να καλύψει τις ανάγκες της χώρας στον τομέα της βιώσιμης ανάπτυξης και να περιορίσει τις εκπομπές αερίων του θερμοκηπίου. Επιπλέον, η ανακάλυψη υπεράκτιων κοιτασμάτων φυσικού αερίου στην Αίγυπτο παρέχει σημαντικό περιθώριο για τη δημιουργία συνεργειών μεταξύ της ΕΕ και της Αιγύπτου στον τομέα των συμβατικών πηγών ενέργειας, δεδομένων των υφιστάμενων υποδομών υγροποίησης στην Αίγυπτο. Με τον τρόπο αυτό θα καταστεί δυνατή


text:
η αύξηση της προβλεψιμότητας της παραγωγής ενέργειας προς το συμφέρον τόσο της Αιγύπτου —λαμβάνοντας υπόψη τις σημαντικές ανάγκες κατανάλωσης της χώρας και τις δυνατότητες αύξησης των εσόδων (μεταξύ άλλων για το επιχειρηματικό περιβάλλον και την κοινωνική ανάπτυξη)— όσο και της ΕΕ, καθώς θα διαφοροποιήσει τον ενεργειακό εφοδιασμό της. Η ενίσχυση του ενεργειακού διαλόγου μεταξύ της ΕΕ και της Αιγύπτου θα συμβάλει στον εντοπισμό καίριων τομέων συνεργασίας (όπως τεχνική βοήθεια για τη δημιουργία περιφερειακού ενεργειακού κόμβου), στη διεξαγωγή κοινών ερευνών, στην ανταλλαγή εμπειριών και βέλτιστων πρακτικών, στις μεταφορές τεχνολογίας και στην προώθηση της υποπεριφερειακής συνεργασίας (εντός της Μεσογείου), αναγνωρίζοντας παράλληλα την ανάγκη προστασίας των θαλάσσιων οικοσυστημάτων της Μεσογείου.
 Η ΕΕ και η Αίγυπτος θα συνεργαστούν για την προώθηση δράσεων για το κλίμα και το περιβάλλον με γνώμονα την επίτευξη βιώσιμης ανάπτυξης. Σύμφωνα με τις δεσμεύσεις των δύο μερών μετά την έγκριση της συμφωνίας των Παρισίων για την κλιματική αλλαγή, η ΕΕ θα υποστηρίξει την εφαρμογή των εθνικά καθορισμένων προθέσεων συνεισφοράς της Αιγύπτου στους τομείς του μετριασμού της κλιματικής αλλαγής και την προσαρμογή σε αυτήν. Επιπλέον, η ΕΕ και η Αίγυπτος θα συνεργαστούν για την επίτευξη των στόχων που ορίζονται, μεταξύ άλλων, στην Ατζέντα του 2030 για την ανάπτυξη και στο Πλαίσιο Σεντάι για τη μείωση του κινδύνου καταστροφών.
 Η Αίγυπτος και η ΕΕ θα διερευνήσουν τις δυνατότητες συνεργασίας τους σε τομείς όπως η βιώσιμη διαχείριση των πόρων, συμπεριλαμβανομένων των υδάτινων πόρων, η διατήρηση της βιοποικιλότητας, η αποχέτευση, η διαχείριση των στερεών αποβλήτων, συμπεριλαμβανομένης της μείωσης των βιομηχανικών ρύπων, η διαχείριση των χημικών ουσιών και των επικίνδυνων αποβλήτων, καθώς και η καταπολέμηση της απερήμωσης και της υποβάθμισης του εδάφους. Η Αίγυπτος και η ΕΕ διερευνούν τις ευκαιρίες που προβλέπονται στην υπουργική δήλωση της Ένωσης για τη Μεσόγειο (UfM) σχετικά με τη γαλάζια οικονομία μέσω της διευκόλυνσης για την ΟΘΠ/την κλιματική αλλαγή (1). Κάποιοι από τους πιθανούς τομείς συνεργασίας που εξετάζονται είναι οι ευφυείς θαλάσσιοι λιμένες, οι συνεργατικοί σχηματισμοί του τομέα της θάλασσας, η ολοκληρωμένη διαχείριση των παράκτιων ζωνών και η θαλάσσια αλιεία.
 2. Εταίροι σε θέματα εξωτερικής πολιτικής
 Η ενίσχυση της συνεργασίας ΕΕ-Αιγύπτου σε θέματα εξωτερικής πολιτικής σε διμερές, περιφερειακό και διεθνές επίπεδο είναι συμφέρουσα και για τις δύο πλευρές.
 Σταθεροποίηση των χωρών της κοινής γειτονίας και πέραν αυτής
 Η Αίγυπτος μπορεί να διαδραματίσει σημαντικό ρόλο στις εξελίξεις αξιοποιώντας την έδρα της στο Συμβούλιο Ασφαλείας των Ηνωμένων Εθνών, καθώς και στο Συμβούλιο Ειρήνης και Ασφάλειας της Αφρικανικής Ένωσης. Η Αίγυπτος φιλοξενεί επίσης την έδρα του Συνδέσμου των Αραβικών Κρατών (ΣΑΚ), με τον οποίο η ΕΕ σκοπεύει να εμβαθύνει και να διευρύνει τη συνεργασία τους. Η Αίγυπτος και η ΕΕ θα επιδιώξουν την ενίσχυση της συνεργασίας τους και την επίτευξη κοινής αντίληψης σε διάφορα ζητήματα, μεταξύ άλλων και στο πολυμερές επίπεδο. Η εταιρική σχέση μεταξύ της ΕΕ και της Αιγύπτου είναι σημαντική για τη σταθερότητα και την ευημερία στη Μεσόγειο, τη Μέση Ανατολή και την Αφρική. Η συνεργασία μεταξύ της ΕΕ και της Αιγύπτου, μεταξύ άλλων στο πλαίσιο περιφερειακών φόρουμ, θα έχει ως στόχο να συνεισφέρει στην επίλυση των συγκρούσεων, στην οικοδόμηση της


text:
ειρήνης και στην αντιμετώπιση των πολιτικών και οικονομικών προκλήσεων που βιώνουν οι εν λόγω περιφέρειες. Επιπλέον, η ΕΕ και η Αίγυπτος θα ενισχύσουν τη μεταξύ τους ανταλλαγή πληροφοριών σχετικά με σημαντικές περιφερειακές και διεθνείς προκλήσεις που επηρεάζουν και τις δύο πλευρές.
 Συνεργασία στους τομείς της διαχείρισης κρίσεων και της ανθρωπιστικής βοήθειας
 Η ΕΕ και η Αίγυπτος θα εντείνουν τη συνεργασία και τις διαβουλεύσεις τους και θα ανταλλάξουν εμπειρίες στους τομείς της διαχείρισης και πρόληψης κρίσεων, τόσο σε διμερές όσο και σε περιφερειακό επίπεδο, για την αντιμετώπιση των σύνθετων προκλήσεων για την ειρήνη, τη σταθερότητα και την ανάπτυξη που απορρέουν από συγκρούσεις και φυσικές καταστροφές, τόσο εντός της κοινής γειτονίας τους όσο και πέραν αυτής.
 3. Ενίσχυση της σταθερότητας
 Η σταθεροποίηση είναι μια κοινή πρόκληση για την ΕΕ και την Αίγυπτο. Η δημιουργία ενός σύγχρονου, δημοκρατικού κράτους που μεριμνά για τη δίκαιη κατανομή των οφελών σε όλους είναι καθοριστικής σημασίας για την επίτευξη του σκοπού αυτού. Τα ανθρώπινα δικαιώματα —ατομικά, πολιτικά, οικονομικά, κοινωνικά και πολιτιστικά δικαιώματα, όπως ορίζεται στο διεθνές δίκαιο για τα ανθρώπινα δικαιώματα, στη Συνθήκη για την Ευρωπαϊκή Ένωση και στο Σύνταγμα τους Αιγύπτου— αποτελούν κοινή αξία και τον ακρογωνιαίο λίθο ενός σύγχρονου δημοκρατικού κράτους. Ως εκ τούτου, η Αίγυπτος και η ΕΕ δεσμεύονται να προαγάγουν τη δημοκρατία, τις θεμελιώδεις ελευθερίες και τα ανθρώπινα δικαιώματα, που συνιστούν συνταγματικά δικαιώματα όλων των πολιτών τους, σύμφωνα με τις διεθνείς υποχρεώσεις τους. Στο πλαίσιο αυτό, η ΕΕ θα παράσχει υποστήριξη στην Αίγυπτο για να λάβουν τα δικαιώματα αυτά τη μορφή νομοθετικών διατάξεων.
 α) Ένα σύγχρονο δημοκρατικό κράτος
 Η Αίγυπτος και η ΕΕ δεσμεύονται να διασφαλίζουν τη λογοδοσία, το κράτος δικαίου, τον πλήρη σεβασμό των ανθρωπίνων δικαιωμάτων και των θεμελιωδών ελευθεριών και να ανταποκρίνονται στις απαιτήσεις των πολιτών τους. Η ΕΕ θα υποστηρίξει τις προσπάθειες της Αιγύπτου να ενισχύσει την ικανότητα των κρατικών φορέων της για την αποτελεσματική μεταρρύθμιση του δημόσιου τομέα, να ενισχύσει την ικανότητα των οργάνων επιβολής του νόμου να εκτελούν τα καθήκοντά τους που αφορούν την παροχή ασφάλειας για όλους, καθώς και να αναπτύξει τις συνταγματικές αρμοδιότητες του νέου Κοινοβουλίου. Περαιτέρω, η ΕΕ και η Αίγυπτος θα βελτιώσουν τη συνεργασία τους για τον εκσυγχρονισμό του τομέα της δικαιοσύνης και την αύξηση της πρόσβασης στη δικαιοσύνη για όλους τους πολίτες μέσω της παροχής νομικής συνδρομής και της ίδρυσης ειδικών δικαστηρίων, τη μεταρρύθμιση της διαχείρισης των δημόσιων οικονομικών και την καταπολέμηση της διαφθοράς. Η ΕΕ και η Αίγυπτος θα εξετάσουν επίσης το ενδεχόμενο ανάπτυξης δικαστικής συνεργασίας σε ποινικές και αστικές υποθέσεις. Η κοινοβουλευτική συνεργασία μεταξύ της ΕΕ και της Αιγύπτου, ιδίως μέσω διαρθρωμένων ανταλλαγών μεταξύ των κοινοβουλευτικών επιτροπών και ομάδων, θα ενισχύσει τον συντονισμό και θα προαγάγει την αμοιβαία κατανόηση. Η ΕΕ θα υποστηρίξει τις προσπάθειες της Αιγύπτου να ενισχύσει τις τοπικές αρχές όσον αφορά τον σχεδιασμό και την παροχή δημόσιων υπηρεσιών, καθώς και την περαιτέρω εξασφάλιση της ισότητας οικονομικών, κοινωνικών και πολιτικών ευκαιριών, και να προαγάγει την κοινωνική ένταξη όλων.
 β) Ασφάλεια και τρομοκρατία
 Η ασφάλεια αποτελεί κοινό στόχο. Η τρομοκρατία και ο βίαιος εξτρεμισμός που οδηγεί στην τρομοκρατία απειλούν τον


text:
κοινωνικό ιστό των εθνών και στις δύο πλευρές της Μεσογείου. Τα φαινόμενα αυτά απειλούν σοβαρά την ασφάλεια και την ευημερία των πολιτών μας. Η καταπολέμηση αυτών των απειλών συνιστά κοινό στόχο της ΕΕ και της Αιγύπτου, οι οποίες μπορούν να συνεργαστούν μέσω σφαιρικής προσέγγισης που θα αντιμετωπίζει τα βαθύτερα αίτια της τρομοκρατίας με τον δέοντα σεβασμό στα ανθρώπινα δικαιώματα και τις θεμελιώδεις ελευθερίες, με στόχο την επιτυχημένη καταπολέμηση και πρόληψη της ριζοσπαστικοποίησης και την προώθηση της κοινωνικοοικονομικής ανάπτυξης. Η ΕΕ και η Αίγυπτος εμμένουν στη δέσμευσή τους να συνεργάζονται για την καταπολέμηση του εξτρεμισμού και κάθε μορφής διακρίσεων, συμπεριλαμβανομένης της ισλαμοφοβίας και της ξενοφοβίας.
 Άλλοι τομείς συνεργασίας περιλαμβάνουν, μεταξύ άλλων, την ενίσχυση της αεροπορικής ασφάλειας και των μέτρων προστασίας της ασφάλειας, καθώς και την ικανότητα πρόληψης και καταπολέμησης του διασυνοριακού οργανωμένου εγκλήματος, όπως η παράνομη διακίνηση μεταναστών, η εμπορία ανθρώπων, το λαθρεμπόριο ναρκωτικών και η νομιμοποίηση εσόδων από παράνομες δραστηριότητες.
 Τα δύο μέρη συμφωνούν να ενισχύσουν τη συνεργασία τους στον τομέα της εφαρμογής του Προγράμματος Δράσης των Ηνωμένων Εθνών για την καταπολέμηση του λαθρεμπορίου φορητών όπλων και ελαφρού οπλισμού, μεταξύ άλλων μέσω της ανταλλαγής εμπειριών, της κατάρτισης και άλλων δραστηριοτήτων ανάπτυξης ικανοτήτων.
 γ) Διαχείριση των μεταναστευτικών ροών με γνώμονα το αμοιβαίο όφελος
 Η πολιτική διακήρυξη της διάσκεψης κορυφής της Βαλέτας και το κοινό σχέδιο δράσης της Βαλέτας θα παράσχουν το βασικό πλαίσιο για τη συνεργασία μεταξύ ΕΕ και Αιγύπτου στον τομέα της μετανάστευσης. Η ΕΕ θα υποστηρίξει τις προσπάθειες της αιγυπτιακής κυβέρνησης για την ενίσχυση του πλαισίου διακυβέρνησης της μετανάστευσης που διαθέτει, μεταξύ άλλων μέσω στοιχείων νομοθετικής μεταρρύθμισης και στρατηγικών για τη διαχείριση της μετανάστευσης. Η ΕΕ θα υποστηρίξει τις προσπάθειες της Αιγύπτου για την πρόληψη και καταπολέμηση της παράτυπης μετανάστευσης, της εμπορίας και της παράνομης διακίνησης ανθρώπων, συμπεριλαμβανομένου του εντοπισμού και της παροχής βοήθειας σε θύματα εμπορίας ανθρώπων. Θα επιδιώξει επίσης να υποστηρίξει και να ενισχύσει την ικανότητα της Αιγύπτου να προστατεύει τα δικαιώματα των μεταναστών και να παρέχει προστασία σε όσους την δικαιούνται, σύμφωνα με τα διεθνή πρότυπα. Η ΕΕ και η Αίγυπτος θα διερευνήσουν τις δυνατότητες συνεργασίας τους για την οικειοθελή επιστροφή των παράτυπων μεταναστών στη χώρα καταγωγής τους προκειμένου να διασφαλιστεί ότι η διαχείριση της μετανάστευσης πραγματοποιείται νόμιμα σε παγκόσμιο επίπεδο. Η συνεργασία τους αυτή θα συνδυαστεί με τη συνεργασία για την αντιμετώπιση των βαθύτερων αιτίων της παράτυπης μετανάστευσης, και συγκεκριμένα της υπανάπτυξης, της φτώχειας και της ανεργίας.
 Η κινητικότητα των προσώπων μπορεί να συμβάλει στην ανάπτυξη δεξιοτήτων και γνώσεων που θα μπορούσαν με τη σειρά τους να συμβάλουν στην ανάπτυξη της Αιγύπτου. Μπορεί επίσης να οδηγήσει στην οικοδόμηση βιώσιμων «γεφυρών» μεταξύ του εργατικού δυναμικού υψηλής εξειδίκευσης στην ΕΕ και την Αίγυπτο. Η ΕΕ και η Αίγυπτος έχουν δεσμευτεί να προστατεύουν πλήρως τα δικαιώματα των μεταναστών.
 ΙΙΙ. Αρχές συνεργασίας
 Η προώθηση του ανθρώπινου παράγοντα και των επαφών μεταξύ των λαών θα ενισχύσει τους δεσμούς, παγιώνοντας έτσι την εταιρική σχέση μεταξύ της ΕΕ και της Αιγύπτου. Η αμοιβαία λογοδοσία και η υπευθυνότητα έναντι των λαών της Ευρώπης και της Αιγύπτου αποτελούν κρίσιμη πτυχή των προτεραιοτήτων της εταιρικής


text:
σχέσης.
 Τα θέματα κοινού ενδιαφέροντος θα πρέπει επίσης να αντιμετωπιστούν μέσω της στενότερης περιφερειακής και υποπεριφερειακής συνεργασίας (Νότου-Νότου). Εν προκειμένω, η ΕΕ και η Αίγυπτος θα συνεργαστούν στο πλαίσιο της Ένωσης για τη Μεσόγειο και μέσω του Ιδρύματος Anna Lindh, ιδίως σχετικά με τον διαπολιτισμικό διάλογο.
 Έχει αποδειχθεί ότι το πνεύμα διαλόγου αποτελεί πολύτιμο εργαλείο για την ανάπτυξη του αμοιβαίου σεβασμού. Η εμβάθυνση του πολιτικού διαλόγου για τη δημοκρατία και τα ανθρώπινα δικαιώματα και η διατήρηση των τεχνικών πτυχών που τον ενδυναμώνουν θα είναι απαραίτητη. Ο διάλογος θα παράσχει επίσης τα μέσα για τη θεμελίωση της εταιρικής σχέσης και την αξιολόγηση του βάθους και των επιτευγμάτων της.
 Σύμφωνα με τις προτεραιότητες της αιγυπτιακής κυβέρνησης, η έμφαση στους νέους —από τους οποίους εξαρτάται η μακροπρόθεσμη σταθερότητα των κοινωνιών μας — και στις γυναίκες —που είναι απαραίτητες για την πρόοδο κάθε κοινωνίας— θα ενσωματωθεί στις προτεραιότητες της εταιρικής σχέσης. Βασικός στόχος είναι να χειραφετηθούν αυτές οι ομάδες και να τους παρασχεθούν τα νομικά και πρακτικά εργαλεία για να αναλάβουν τον ρόλο που τους αρμόζει στην κοινωνία μέσω της ενεργού συμμετοχής τους στην οικονομία και τη διακυβέρνηση της χώρας τους. Η ΕΕ θα συνεχίσει να μοιράζεται την πείρα που έχει αποκομίσει σε θέματα καταπολέμησης των διακρίσεων κατά των γυναικών και προώθησης της ισότητας των φύλων, καθώς και όσον αφορά την προώθηση της ενσωμάτωσης και τη δημιουργία ευκαιριών για τους νέους.
 Η ΕΕ και η Αίγυπτος συμφωνούν ότι η κοινωνία των πολιτών συνεισφέρει σημαντικά και δυναμικά στην υλοποίηση των προτεραιοτήτων της εταιρικής σχέσης και σε μια διαφανή, συμμετοχική διακυβέρνηση και μπορεί να υποστηρίξει τη διαδικασία βιώσιμης ανάπτυξης που τελεί υπό εξέλιξη στην Αίγυπτο. Θα συνεργαστούν με την κοινωνία των πολιτών για την αποτελεσματική συμβολή τους στη διαδικασία οικονομικής, πολιτικής και κοινωνικής ανάπτυξης σύμφωνα με το Σύνταγμα της Αιγύπτου και τη συναφή εθνική νομοθεσία.
 IV. Συμπέρασμα
 Με πνεύμα κοινής ευθύνης, η ΕΕ και η Αίγυπτος έχουν ορίσει από κοινού τις προτεραιότητες της εταιρικής σχέσης και θα αναπτύξουν έναν κοινώς αποδεκτό μηχανισμό αξιολόγησης και παρακολούθησης. Θα πραγματοποιηθεί επίσης ενδιάμεση επανεξέταση για την αξιολόγηση των επιπτώσεων των προτεραιοτήτων της εταιρικής σχέσης. Σύμφωνα με την εστιασμένη προσέγγιση των προτεραιοτήτων της εταιρικής σχέσης, η ΕΕ και η Αίγυπτος θα εξορθολογίσουν από κοινού την εφαρμογή της συμφωνίας σύνδεσής τους με γνώμονα τα αμοιβαία συμφέροντά τους. Η Επιτροπή Σύνδεσης και το Συμβούλιο Σύνδεσης θα εξακολουθήσουν να είναι οι βασικοί φορείς που θα διενεργούν την συνολική αξιολόγηση της εφαρμογής των προτεραιοτήτων της εταιρικής σχέσης σε ετήσια βάση.
 (1) Διευκόλυνση για τον περιφερειακό πολιτικό διάλογο σχετικά με την Ολοκληρωμένη Θαλάσσια Πολιτική/την κλιματική αλλαγή


text:
 30.10.2015
 EL
 Επίσημη Εφημερίδα της Ευρωπαϊκής Ένωσης
 L 284/3
 ΜΕΤΑΦΡΑΣΗ
 ΠΡΩΤΌΚΟΛΛΟ
 για την τροποποίηση της συμφωνίας του Μαρακές για την ίδρυση του Παγκόσμιου Οργανισμού Εμπορίου
 ΤΑ ΜΕΛΗ ΤΟΥ ΠΑΓΚΟΣΜΙΟΥ ΟΡΓΑΝΙΣΜΟΥ ΕΜΠΟΡΙΟΥ,
 ΠΑΡΑΠΕΜΠΟΝΤΑΣ στη συμφωνία για τη διευκόλυνση του εμπορίου,
 ΕΧΟΝΤΑΣ ΥΠΟΨΗ την απόφαση του Γενικού Συμβουλίου που περιλαμβάνεται στο έγγραφο WT/L/940, η οποία εκδόθηκε δυνάμει του άρθρου Χ παράγραφος 1 της συμφωνίας του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ»),
 ΣΥΜΦΩΝΟΥΝ ΤΑ ΑΚΟΛΟΥΘΑ:
 1.
 Το παράρτημα 1Α της συμφωνίας ΠΟΕ, μετά τη θέση σε ισχύ του παρόντος πρωτοκόλλου σύμφωνα με την παράγραφο 4, τροποποιείται με την εισαγωγή της συμφωνίας για τη Διευκόλυνση του Εμπορίου, όπως ορίζεται στο παράρτημα του παρόντος πρωτοκόλλου, μετά τη συμφωνία περί Διασφαλίσεων.
 2.
 Η διατύπωση επιφυλάξεων σε σχέση με οποιαδήποτε διάταξη του παρόντος πρωτοκόλλου προϋποθέτει τη συγκατάθεση των υπόλοιπων μελών.
 3.
 Το παρόν πρωτόκολλο υποβάλλεται προς αποδοχή από τα μέλη.
 4.
 Το παρόν πρωτόκολλο τίθεται σε ισχύ σύμφωνα με το άρθρο Χ παράγραφος 3 της συμφωνίας ΠΟΕ (1).
 5.
 Το παρόν πρωτόκολλο κατατίθεται στον Γενικό Διευθυντή του Παγκόσμιου Οργανισμού Εμπορίου, ο οποίος σε εύθετο χρόνο διαβιβάζει σε κάθε μέλος πιστοποιημένο αντίγραφο αυτού και κοινοποίηση κάθε πράξης αποδοχής του σύμφωνα με την παράγραφο 3.
 6.
 Το παρόν πρωτόκολλο καταχωρίζεται σύμφωνα με τις διατάξεις του άρθρου 102 τον Χάρτη των Ηνωμένων Εθνών.
 Έγινε στη Γενεύη την εικοστή εβδόμη Νοεμβρίου δύο χιλιάδες δεκατέσσερα, σε ένα μόνο αντίγραφο στην αγγλική, γαλλική και ισπανική γλώσσα, με κάθε κείμενο να είναι αυθεντικό.
 (1) Για τον υπολογισμό των πράξεων αποδοχής, σύμφωνα με το άρθρο Χ.3 της συμφωνίας ΠΟΕ, το έγγραφο αποδοχής από την ίδια την Ευρωπαϊκή Ένωση και εξ ονόματος των κρατών μελών της υπολογίζεται ως πράξη αποδοχής από αριθμό μελών ίσο προς τον αριθμό των κρατών μελών της Ευρωπαϊκής Ένωσης τα οποία είναι μέλη του ΠΟΕ.
 ΠΑΡΑΡΤΗΜΑ ΤΟΥ ΠΡΩΤΟΚΟΛΛΟΥ ΓΙΑ ΤΗΝ ΤΡΟΠΟΠΟΙΗΣΗ ΤΗΣ ΣΥΜΦΩΝΙΑΣ ΤΟΥ ΜΑΡΑΚΕΣ ΓΙΑ ΤΗΝ ΙΔΡΥΣΗ ΤΟΥ ΠΑΓΚΟΣΜΙΟΥ ΟΡΓΑΝΙΣΜΟΥ ΕΜΠΟΡΙΟΥ
 ΣΥΜΦΩΝΙΑ ΓΙΑ ΤΗ ΔΙΕΥΚΟΛΥΝΣΗ ΤΩΝ ΣΥΝΑΛΛΑΓΩΝ
 Προοίμιο
 ΤΑ ΜΕΛΗ,
 ΈΧΟΝΤΑΣ ΥΠΟΨΗ τις διαπραγματεύσεις που δρομολογήθηκαν στο πλαίσιο της Υπουργικής Διακήρυξης της Ντόχα,
 ΛΑΜΒΑΝΟΝΤΑΣ ΥΠΟΨΗ και επιβεβαιώνοντας την εντολή και τις αρχές που περιέχονται στην παράγραφο 27 της Υπουργικής Διακήρυξης της Ντόχα (WT/MIN(01)/DEC/1) και στο παράρτημα Δ της απόφασης σχετικά με το Πρόγραμμα Εργασιών της Ντόχα που υιοθέτησε το Γενικό Συμβούλιο την 1η Αυγούστου 2004 (WT/L/579), καθώς και στην παράγραφο 33 και στο παράρτημα Ε της Υπουργικής Δήλωσης του Χονγκ Κονγκ (WT/MIN(05)/DEC),
 ΕΠΙΘΥΜΩΝΤΑΣ να αποσαφηνιστούν και να βελτιωθούν οι σχετικές πτυχές των άρθρων V, VIII και X της GATT του 1994, με σκοπό να επισπευσθούν περαιτέρω η διακίνηση, η θέση σε ελεύθερη κυκλοφορία και ο εκτελωνισμός των εμπορευμάτων, συμπεριλαμβανομένων των διαμετακομιζόμενων εμπορευμάτων,
 ΑΝΑΓΝΩΡΙΖΟΝΤΑΣ τις ειδικές ανάγκες των αναπτυσσόμενων και, ιδίως, των λιγότερο ανεπτυγμένων χωρών μελών και επιθυμώντας να ενισχυθεί η παροχή συνδρομής και υποστήριξης για τη δημιουργία ικανοτήτων σε αυτόν τον τομέα,
 ΑΝΑΓΝΩΡΙΖΟΝΤΑΣ την ανάγκη για αποτελεσματική συνεργασία μεταξύ των μελών για τη διευκόλυνση του εμπορίου και για θέματα τελωνειακής συμμόρφωσης,
 ΣΥΜΦΩΝΟΥΝ ΤΑ ΑΚΟΛΟΥΘΑ:
 ΤΜΗΜΑ I
 Άρθρο 1
 Δημοσίευση και διαθεσιμότητα πληροφοριών
 1. Δημοσίευση
 1.1. Κάθε


text:
μέλος δημοσιεύει αμέσως τις ακόλουθες πληροφορίες κατά τρόπο που να μην εισάγει διακρίσεις και να είναι εύκολα προσβάσιμος, ώστε να επιτρέπει στις κυβερνήσεις, στους εμπόρους και σε άλλα ενδιαφερόμενα μέρη να λαμβάνουν γνώση αυτών:
 α)
 διαδικασίες για την εισαγωγή, την εξαγωγή και τη διαμετακόμιση (συμπεριλαμβανομένων των διαδικασιών που αφορούν λιμένες, αερολιμένες και άλλα σημεία εισόδου) και απαιτούμενα έντυπα και έγγραφα,
 β)
 εφαρμοζόμενοι συντελεστές δασμών και φόρων κάθε είδους που επιβάλλονται κατά ή συνδέονται με την εισαγωγή ή την εξαγωγή,
 γ)
 τέλη και επιβαρύνσεις που επιβάλλονται από κρατικές υπηρεσίες ή για αυτές κατά την εισαγωγή, την εξαγωγή ή τη διαμετακόμιση ή σε συνδυασμό με αυτές,
 δ)
 κανόνες για την ταξινόμηση ή την αποτίμηση προϊόντων για τελωνειακούς σκοπούς,
 ε)
 νόμοι, κανονισμοί και διοικητικές αποφάσεις γενικής εφαρμογής που έχουν σχέση με κανόνες καταγωγής,
 στ)
 περιορισμοί ή απαγορεύσεις εισαγωγής, εξαγωγής ή διαμετακόμισης,
 ζ)
 διατάξεις για την εφαρμογή κυρώσεων σε περίπτωση παραβίασης των διατυπώσεων εισαγωγής, εξαγωγής ή διαμετακόμισης,
 η)
 διαδικασίες προσφυγής ή επανεξέτασης,
 θ)
 συμφωνίες ή μέρη αυτών με οποιαδήποτε χώρα ή χώρες σχετικά με την εισαγωγή, την εξαγωγή ή τη διαμετακόμιση και
 ι)
 διαδικασίες που αφορούν τη διαχείριση δασμολογικών ποσοστώσεων.
 1.2. Κανένα στοιχείο στις παρούσες διατάξεις δεν είναι δυνατόν να ερμηνευθεί ότι επιβάλλει τη δημοσίευση ή την παροχή πληροφοριών σε άλλη γλώσσα από τη γλώσσα του μέλους, με εξαίρεση τα οριζόμενα στην παράγραφο 2.2.
 2. Πληροφορίες διαθέσιμες μέσω του διαδικτύου
 2.1. Κάθε μέλος παρέχει και, στο μέτρο του δυνατού και ανάλογα με την περίπτωση, επικαιροποιεί μέσω του διαδικτύου τις ακόλουθες πληροφορίες:
 α)
 περιγραφή (1) των διαδικασιών του σχετικά με την εισαγωγή, την εξαγωγή και τη διαμετακόμιση, συμπεριλαμβανομένων των διαδικασιών προσφυγής και επανεξέτασης, με τις οποίες ενημερώνονται κυβερνήσεις, έμποροι και άλλα ενδιαφερόμενα μέρη για πρακτικά θέματα που αφορούν την εισαγωγή, την εξαγωγή και τη διαμετακόμιση,
 β)
 τα έντυπα και τα έγγραφα που απαιτούνται για την εισαγωγή, την εξαγωγή ή τη διαμετακόμιση μέσω του εδάφους του εν λόγω μέλους,
 γ)
 στοιχεία επικοινωνίας όσον αφορά το οικείο κέντρο ή κέντρα πληροφόρησης.
 2.2. Εφόσον είναι εφικτό, η περιγραφή που αναφέρεται στην παράγραφο 2.1 στοιχείο α) καθίσταται, επίσης, διαθέσιμη σε μία από τις επίσημες γλώσσες του ΠΟΕ.
 2.3. Τα μέλη ενθαρρύνονται να καθιστούν διαθέσιμες μέσω του διαδικτύου περαιτέρω πληροφορίες που αφορούν τις συναλλαγές, συμπεριλαμβανομένων της νομοθεσίας που αφορά τις συναλλαγές και άλλων στοιχείων που αναφέρονται στην παράγραφο 1.1.
 3. Κέντρα πληροφόρησης
 3.1. Κάθε μέλος, στο πλαίσιο των πόρων που διαθέτει, εγκαθιδρύει ή διατηρεί ένα ή περισσότερα κέντρα πληροφόρησης για να παρέχονται απαντήσεις σε εύλογα ερωτήματα που υποβάλλονται από τις κυβερνήσεις, τους εμπόρους και άλλα ενδιαφερόμενα μέρη σχετικά με τα θέματα που καλύπτονται από την παράγραφο 1.1 και για την παροχή των απαιτούμενων εντύπων και εγγράφων που αναφέρονται στην παράγραφο 1.1 στοιχείο α).
 3.2. Τα μέλη τελωνειακής ένωσης ή αυτά που συμμετέχουν σε περιφερειακή ολοκλήρωση μπορούν να εγκαθιδρύουν ή να διατηρούν κοινά κέντρα πληροφόρησης σε περιφερειακό επίπεδο, για την ικανοποίηση της απαίτησης της παραγράφου 3.1, για κοινές διαδικασίες.
 3.3. Τα μέλη ενθαρρύνονται να μην απαιτούν την καταβολή τέλους για τις απαντήσεις στα ερωτήματα και για την παροχή των απαιτούμενων εντύπων


text:
και εγγράφων. Εάν επιβάλλονται, τα μέλη περιορίζουν το ποσό των τελών και των επιβαρύνσεων στο κατά προσέγγιση κόστος των παρεχόμενων υπηρεσιών.
 3.4. Τα κέντρα πληροφόρησης απαντούν σε ερωτήματα και παρέχουν τα έντυπα και τα έγγραφα εντός εύλογης προθεσμίας που ορίζεται από κάθε μέλος, η οποία μπορεί να διαφέρει ανάλογα με τη φύση ή την πολυπλοκότητα της αίτησης.
 4. Κοινοποίηση
 Κάθε μέλος κοινοποιεί στην Επιτροπή για τη Διευκόλυνσης του Εμπορίου, η οποία συστήνεται σύμφωνα με την παράγραφο 1.1 του άρθρου 23 (καλούμενη στην παρούσα συμφωνία ως «επιτροπή»), για τα εξής:
 α)
 τον επίσημο ή τους επίσημους τόπους δημοσίευσης των στοιχείων που αναφέρονται στην παράγραφο 1.1 στοιχεία α) έως ι),
 β)
 τους Ενιαίους Εντοπιστές Πόρων δικτυακού τόπου ή τόπων που αναφέρονται στην παράγραφο 2.1 και
 γ)
 τα στοιχεία επικοινωνίας των κέντρων πληροφόρησης που αναφέρονται στην παράγραφο 3.1.
 Άρθρο 2
 Δυνατότητα υποβολής παρατηρήσεων, ενημέρωση πριν από τη θέση σε ισχύ και διαβουλεύσεις
 1. Δυνατότητα υποβολής παρατηρήσεων και ενημέρωση πριν από τη θέση σε ισχύ
 1.1. Κάθε μέλος, στο μέτρο του δυνατού και σύμφωνα με το εθνικό του δίκαιο και το νομικό του σύστημα, παρέχει τη δυνατότητα και εύλογη χρονική περίοδο σε εμπόρους και σε άλλα ενδιαφερόμενα μέρη για να υποβάλουν παρατηρήσεις σχετικά με την προτεινόμενη εισαγωγή ή τροποποίηση νόμων και κανονισμών γενικής εφαρμογής που συνδέονται με τη διακίνηση, τη θέση σε κυκλοφορία και τον εκτελωνισμό εμπορευμάτων, συμπεριλαμβανομένων των διαμετακομιζόμενων εμπορευμάτων.
 1.2. Κάθε μέλος, στο μέτρο του δυνατού και σύμφωνα με το εθνικό του δίκαιο και το νομικό του σύστημα, διασφαλίζει ότι νέοι ή τροποποιηθέντες νόμοι και κανονισμοί γενικής εφαρμογής που συνδέονται με τη διακίνηση, τη θέση σε κυκλοφορία και τον εκτελωνισμό εμπορευμάτων, συμπεριλαμβανομένων των διαμετακομιζόμενων εμπορευμάτων, δημοσιεύονται ή οι πληροφορίες σχετικά με αυτούς καθίστανται δημόσια διαθέσιμες με άλλο τρόπο, όσο το δυνατόν νωρίτερα πριν από τη θέση τους σε ισχύ, ώστε να δίδεται η δυνατότητα σε εμπόρους και άλλα ενδιαφερόμενα μέρη να λαμβάνουν γνώση αυτών.
 1.3. Αλλαγές σε δασμολογικούς συντελεστές, μέτρα απαλλαγής, μέτρα των οποίων η αποτελεσματικότητα θα υπονομευόταν από την ικανοποίηση των παραγράφων 1.1 ή 1.2, μέτρα που εφαρμόζονται σε έκτακτες καταστάσεις ή ελάσσονες αλλαγές στο εθνικό δίκαιο και το νομικό σύστημα εξαιρούνται έκαστο από τις παραγράφους 1.1 και 1.2.
 2. Διαβουλεύσεις
 Κάθε μέλος, κατά περίπτωση, προβλέπει τακτικές διαβουλεύσεις μεταξύ των συνοριακών υπηρεσιών του και των εμπόρων ή άλλων ενδιαφερομένων που εδρεύουν στο έδαφός του.
 Άρθρο 3
 Εκ των προτέρων έκδοση αποφάσεων
 1. Κάθε μέλος εκδίδει εκ των προτέρων απόφαση, κατά τρόπο εύλογο και χρονικά δεσμευτικό, στον αιτούντα που έχει υποβάλει γραπτή αίτηση, η οποία περιέχει όλα τα απαραίτητα στοιχεία. Εάν ένα μέλος αρνείται να εκδώσει εκ των προτέρων απόφαση, ενημερώνει αμέσως τον αιτούντα εγγράφως, παραθέτοντας τα πραγματικά περιστατικά και τη βάση για την απόφασή του.
 2. Ένα μέλος μπορεί να αρνηθεί να εκδώσει εκ των προτέρων απόφαση στον αιτούντα, όταν το ζήτημα που αφορά η αίτηση:
 α)
 εκκρεμεί ήδη, στην περίπτωση του αιτούντος, ενώπιον κυβερνητικής υπηρεσίας, εφετείου ή δικαστηρίου ή
 β)
 έχει ήδη κριθεί από εφετείο ή δικαστήριο.
 3. Η εκ των προτέρων απόφαση ισχύει για εύλογο χρονικό διάστημα μετά την


text:
έκδοσή της, εκτός εάν το δίκαιο, τα πραγματικά περιστατικά ή οι περιστάσεις που αιτιολογούν την εν λόγω απόφαση έχουν μεταβληθεί.
 4. Όταν το μέλος ανακαλεί, τροποποιεί ή ακυρώνει την εκ των προτέρων απόφαση, ενημερώνει γραπτώς τον αιτούντα και παραθέτει τα σχετικά πραγματικά περιστατικά και τη βάση για την απόφασή του. Όταν ένα μέλος ανακαλεί, τροποποιεί ή ακυρώνει εκ των προτέρων αποφάσεις με αναδρομική ισχύ, μπορεί να το πράξει μόνο εάν η απόφαση έχει στηριχθεί σε ελλιπείς, ανακριβείς, ψευδείς ή παραπλανητικές πληροφορίες.
 5. Εκ των προτέρων απόφαση που εκδόθηκε από ένα μέλος είναι δεσμευτική για το εν λόγω μέλος έναντι του αιτούντος που τη ζήτησε. Το μέλος μπορεί να προβλέψει ότι η εκ των προτέρων απόφαση είναι δεσμευτική για τον αιτούντα.
 6. Κάθε μέλος δημοσιεύει, τουλάχιστον:
 α)
 τις απαιτήσεις για την αίτηση έκδοσης εκ των προτέρων απόφασης, συμπεριλαμβανομένων των πληροφοριών που πρέπει να παρέχονται και τον μορφότυπο,
 β)
 τη χρονική περίοδο εντός της οποίας θα εκδώσει εκ των προτέρων απόφαση και
 γ)
 το χρονικό διάστημα ισχύος της εκ των προτέρων απόφασης.
 7. Κάθε μέλος προβαίνει, κατόπιν γραπτού αιτήματος του αιτούντος, στην επανεξέταση της εκ των προτέρων απόφασης ή της απόφασης να ανακαλέσει, να τροποποιήσει ή να ακυρώσει την εκ των προτέρων απόφαση (2).
 8. Κάθε μέλος καταβάλλει κάθε δυνατή προσπάθεια για τη δημοσιοποίηση τυχόν πληροφοριών σχετικά με τις εκ των προτέρων αποφάσεις που θεωρεί ότι παρουσιάζουν σημαντικό ενδιαφέρον για άλλα ενδιαφερόμενα μέρη, λαμβάνοντας υπόψη την ανάγκη προστασίας απόρρητων, για εμπορικούς λόγους, πληροφοριών.
 9. Ορισμοί και πεδίο εφαρμογής:
 α)
 Η εκ των προτέρων απόφαση αποτελεί γραπτή απόφαση που παρέχεται από μέλος στον αιτούντα πριν από την εισαγωγή εμπορεύματος που καλύπτεται από την αίτηση, η οποία καθορίζει τη μεταχείριση του εμπορεύματος από το μέλος κατά τη στιγμή της εισαγωγής, όσον αφορά:
 i)
 τη δασμολογική κατάταξη του εμπορεύματος και
 ii)
 την καταγωγή του εμπορεύματος (3).
 β)
 Εκτός από τις εκ των προτέρων αποφάσεις που ορίζονται στο στοιχείο α), τα μέλη ενθαρρύνονται να εκδίδουν εκ των προτέρων αποφάσεις σχετικά με τα εξής:
 i)
 την κατάλληλη μέθοδο ή τα κριτήρια, καθώς και την εφαρμογή αυτών, που πρέπει να χρησιμοποιούνται για τον καθορισμό της δασμολογητέας αξίας, σε μία συγκεκριμένη σειρά πραγματικών περιστατικών,
 ii)
 την εφαρμοσιμότητα των απαιτήσεων του μέλους για την απαλλαγή από δασμούς,
 iii)
 την εφαρμογή των απαιτήσεων του μέλους σχετικά με ποσοστώσεις, συμπεριλαμβανομένων των δασμολογικών ποσοστώσεων, και
 iv)
 τυχόν πρόσθετα θέματα για τα οποία ένα μέλος θεωρεί σκόπιμο να εκδώσει εκ των προτέρων απόφαση.
 γ)
 Ο αιτών αποτελεί εξαγωγέα, εισαγωγέα ή άλλο νομιμοποιούμενο πρόσωπο ή εκπρόσωπό του.
 δ)
 Το μέλος μπορεί να απαιτήσει από τον αιτούντα να διαθέτει νομικό εκπρόσωπο ή νομική καταχώριση στο έδαφός του. Στο μέτρο του δυνατού, οι εν λόγω απαιτήσεις δεν περιορίζουν τις κατηγορίες των προσώπων που μπορούν να υποβάλουν αίτηση για εκ των προτέρων αποφάσεις, λαμβάνοντας ιδιαιτέρως υπόψη τις ειδικές ανάγκες των μικρών και μεσαίων επιχειρήσεων. Οι απαιτήσεις αυτές είναι σαφείς και διαφανείς και δεν συνιστούν μέσο αυθαίρετης ή αδικαιολόγητης διάκρισης.
 Άρθρο 4
 Διαδικασίες προσφυγής ή επανεξέτασης
 1. Κάθε μέλος προβλέπει ότι κάθε πρόσωπο για το οποίο οι τελωνειακές αρχές


text:
εκδίδουν διοικητική απόφαση (4) έχει το δικαίωμα, εντός του εδάφους του, στα ακόλουθα:
 α)
 σε διοικητική προσφυγή ή επανεξέταση από διοικητική αρχή, η οποία είναι ανώτερη από τον υπάλληλο ή την υπηρεσία που εξέδωσε την απόφαση ή ανεξάρτητη από αυτή,
 και/ή
 β)
 σε δικαστική προσφυγή ή επανεξέταση της απόφασης.
 2. Η νομοθεσία ενός μέλους δύναται να απαιτεί τη διενέργεια διοικητικής προσφυγής ή επανεξέτασης πριν από τη δικαστική προσφυγή ή επανεξέταση.
 3. Κάθε μέλος διασφαλίζει ότι οι διαδικασίες προσφυγής ή επανεξέτασης που διαθέτει εφαρμόζονται με τρόπο που δεν εισάγει διακρίσεις.
 4. Κάθε μέλος διασφαλίζει ότι, σε περίπτωση που η απόφαση προσφυγής ή επανεξέτασης βάσει της παραγράφου 1 στοιχείο α) δεν εκδοθεί είτε:
 α)
 εντός των προθεσμιών που προβλέπονται στη νομοθεσία ή τους κανονισμούς του ή
 β)
 χωρίς αδικαιολόγητη καθυστέρηση,
 ο προσφεύγων έχει το δικαίωμα είτε περαιτέρω προσφυγής είτε περαιτέρω επανεξέτασης από τη διοικητική ή τη δικαστική αρχή είτε κάθε άλλης προσφυγής στη δικαστική αρχή (5).
 5. Κάθε μέλος διασφαλίζει ότι στο πρόσωπο που αναφέρεται στο σημείο 1 γνωστοποιούνται οι λόγοι έκδοσης της διοικητικής απόφασης, έτσι ώστε να μπορεί το συγκεκριμένο πρόσωπο να προσφύγει στις διαδικασίες προσφυγής ή επανεξέτασης, όπου χρειάζεται.
 6. Κάθε μέλος καλείται να εφαρμόσει τις διατάξεις του παρόντος άρθρου με την έκδοση διοικητικής απόφασης από αρμόδια συνοριακή υπηρεσία, εκτός των τελωνείων.
 Άρθρο 5
 Άλλα μέτρα για την ενίσχυση της αμεροληψίας, της αποφυγής των διακρίσεων και της διαφάνειας
 1. Κοινοποιήσεις για ενισχυμένους ελέγχους ή επιθεωρήσεις
 Όταν ένα μέλος θεσπίζει ή διατηρεί σύστημα έκδοσης κοινοποιήσεων ή οδηγιών προς τις αρμόδιες αρχές του για την ενίσχυση των ελέγχων ή επιθεωρήσεων στα σύνορα, όσον αφορά τρόφιμα, ποτά ή ζωοτροφές που καλύπτονται από την κοινοποίηση ή την οδηγία για την προστασία της ζωής ή της υγείας των ανθρώπων, των ζώων και των φυτών στην επικράτειά του, εφαρμόζονται οι ακόλουθοι κανόνες όσον αφορά τον τρόπο έκδοσης, τη λήξη ή την αναστολή τους:
 α)
 το μέλος μπορεί, κατά περίπτωση, να εκδώσει την κοινοποίηση ή την οδηγία με βάση τον κίνδυνο,
 β)
 το μέλος μπορεί να εκδώσει την κοινοποίηση ή την οδηγία κατά τρόπο που να εφαρμόζεται ομοιόμορφα μόνο σε εκείνα τα σημεία εισόδου για τα οποία ισχύουν οι υγειονομικοί και φυτοϋγειονομικοί όροι στους οποίους βασίζεται η κοινοποίηση ή η οδηγία,
 γ)
 το μέλος παύει ή αναστέλλει, πάραυτα, την κοινοποίηση ή την οδηγία, όταν οι περιστάσεις που οδηγούν σε αυτήν δεν υφίστανται πλέον ή αν οι αλλαγμένες περιστάσεις μπορούν να αντιμετωπιστούν κατά τρόπο λιγότερο περιοριστικό για το εμπόριο, και
 δ)
 όταν το μέλος αποφασίζει να τερματίσει ή να αναστείλει την κοινοποίηση ή την οδηγία, δημοσιεύει πάραυτα, ανάλογα με την περίπτωση, την ανακοίνωση για τον τερματισμό ή την αναστολή κατά τρόπο που δεν εισάγει διακρίσεις και είναι εύκολα προσβάσιμος ή ενημερώνει το εξάγον μέλος ή τον εισαγωγέα.
 2. Παρακράτηση
 Το μέλος ενημερώνει πάραυτα τον μεταφορέα ή τον εισαγωγέα σε περιπτώσεις παρακράτησης εμπορευμάτων που δηλώθηκαν για εισαγωγή ή για έλεγχο από τις τελωνειακές αρχές ή κάθε άλλη αρμόδια αρχή.
 3. Διαδικασίες δοκιμής
 3.1. Τα μέλη μπορούν, κατόπιν αιτήσεως, να επιτρέψουν δεύτερη δοκιμή, στην περίπτωση που το αποτέλεσμα της πρώτης


text:
δοκιμής δείγματος που λαμβάνεται κατά την άφιξη των εμπορευμάτων που έχουν δηλωθεί για εισαγωγή έχει δυσμενές αποτέλεσμα.
 3.2. Τα μέλη είτε δημοσιεύουν, κατά τρόπο που δεν εισάγει διακρίσεις και ο οποίος είναι εύκολα προσβάσιμος, το όνομα και τη διεύθυνση κάθε εργαστηρίου στο οποίο μπορεί να πραγματοποιηθεί η δοκιμή, είτε παρέχουν τις εν λόγω πληροφορίες στον εισαγωγέα, όταν του χορηγείται η ευκαιρία που προβλέπεται στην παράγραφο 3.1.
 3.3. Τα μέλη λαμβάνουν υπόψη το αποτέλεσμα της δεύτερης δοκιμής, εάν υπάρχει, που πραγματοποιήθηκε σύμφωνα με την παράγραφο 3.1, με σκοπό τη θέση σε ελεύθερη κυκλοφορία και τον εκτελωνισμό των εμπορευμάτων και, ενδεχομένως, μπορούν να αποδέχονται τα αποτελέσματα των εν λόγω δοκιμών.
 Άρθρο 6
 Κανόνες σχετικά με τα τέλη και τις επιβαρύνσεις που επιβάλλονται κατά την εισαγωγή και την εξαγωγή ή που συνδέονται με αυτές και κυρώσεις
 1. Γενικοι κανόνες σχετικά με τα τέλη και τις επιβαρύνσεις που επιβάλλονται κατά την εισαγωγή και την εξαγωγή ή που συνδέονται με αυτές
 1.1. Οι διατάξεις της παραγράφου 1 ισχύουν για όλα τα τέλη και τις επιβαρύνσεις, εκτός από τους δασμούς εισαγωγής και εξαγωγής και πέραν των φόρων στο πλαίσιο του άρθρου ΙΙΙ της GATT του 1994 που επιβλήθηκαν από μέλη κατά την εισαγωγή και την εξαγωγή εμπορευμάτων ή που συνδέονται με αυτές.
 1.2. Οι πληροφορίες σχετικά με τέλη και επιβαρύνσεις δημοσιεύονται σύμφωνα με το άρθρο 1. Οι πληροφορίες αυτές περιλαμβάνουν τα τέλη και τις επιβαρύνσεις που θα εφαρμοστούν, τον λόγο επιβολής αυτών των τελών και επιβαρύνσεων, την αρμόδια αρχή και τον χρόνο και τον τρόπο της πληρωμής.
 1.3. Παρέχεται επαρκές χρονικό διάστημα από τη δημοσίευση των νέων ή τροποποιημένων τελών και επιβαρύνσεων έως την έναρξη της ισχύος τους, εκτός από επείγουσες περιπτώσεις. Τα εν λόγω τέλη και επιβαρύνσεις δεν εφαρμόζονται έως ότου δημοσιευθούν πληροφορίες που τα αφορούν.
 1.4. Κάθε μέλος επανεξετάζει περιοδικά τα τέλη και τις επιβαρύνσεις που επιβάλλει, με σκοπό τη μείωση του αριθμού τους και της ποικιλομορφίας τους, εφόσον είναι πρακτικά εφικτό.
 2. Ειδικοί κανόνες σχετικά με τα τέλη και τις επιβαρύνσεις για τελωνειακές διατυπώσεις που επιβάλλονται κατά την εισαγωγή και την εξαγωγή ή που συνδέονται με αυτές
 Τα τέλη και επιβαρύνσεις για τις τελωνειακές διατυπώσεις:
 i)
 περιορίζονται ως προς το ποσό στο κατά προσέγγιση κόστος των παρεχόμενων υπηρεσιών για την ειδική πράξη εισαγωγής ή εξαγωγής ή σε σχέση με αυτές και
 ii)
 δεν απαιτείται να συνδέονται με συγκεκριμένη πράξη εισαγωγής ή εξαγωγής, υπό τον όρο ότι επιβάλλονται για υπηρεσίες που συνδέονται άμεσα με την τελωνειακή διεκπεραίωση εμπορευμάτων.
 3. Κατηγορίες κυρώσεων
 3.1. Για τους σκοπούς της παραγράφου 3, με τον όρο «κυρώσεις» νοούνται εκείνες που επιβάλλονται από την τελωνειακή αρχή μέλους για παραβίαση της τελωνειακής νομοθεσίας, των κανονισμών ή των διαδικαστικών απαιτήσεων του μέλους.
 3.2. Κάθε μέλος εξασφαλίζει ότι οι κυρώσεις για την παραβίαση της τελωνειακής νομοθεσίας, των κανονισμών ή των διαδικαστικών απαιτήσεων επιβάλλονται μόνο επί του προσώπου ή των προσώπων που είναι υπεύθυνα για την παραβίαση σύμφωνα με τη νομοθεσία του.
 3.3. Η ποινή που επιβάλλεται εξαρτάται από τα πραγματικά περιστατικά και τις περιστάσεις που αφορούν την υπόθεση και είναι ανάλογη με την


text:
έκταση και τη σοβαρότητα της παράβασης.
 3.4. Κάθε μέλος διασφαλίζει ότι διατηρεί μέτρα για την αποφυγή:
 α)
 της σύγκρουσης συμφερόντων κατά την αξιολόγηση και την είσπραξη χρηματικών ποινών και δασμών και
 β)
 της δημιουργίας κινήτρων για την αξιολόγηση ή την είσπραξη χρηματικών ποινών που δεν είναι σύμφωνα με την παράγραφο 3.3.
 3.5. Κάθε μέλος διασφαλίζει ότι, όταν επιβάλλεται ποινή για παραβίαση της τελωνειακής νομοθεσίας, των κανονισμών ή των διαδικαστικών απαιτήσεων, στο πρόσωπο ή στα πρόσωπα που βαρύνονται με την επιβολή της ποινής παρέχονται γραπτώς επεξηγήσεις, στις οποίες προσδιορίζονται η φύση της παράβασης και το εφαρμοστέο δίκαιο, ο κανονισμός ή η διαδικασία βάσει των οποίων καθορίστηκε το ποσό ή η κλίμακα της ποινής.
 3.6. Όταν κάποιο πρόσωπο γνωστοποιεί αυτοβούλως στην τελωνειακή αρχή ενός μέλους τις περιστάσεις της παραβίασης της τελωνειακής νομοθεσίας, των κανονισμών ή των διαδικαστικών απαιτήσεων πριν από την ανακάλυψη της παραβίασης από την τελωνειακή αρχή, καλείται το μέλος, κατά περίπτωση, να συνεκτιμά το γεγονός αυτό ως ενδεχόμενο ελαφρυντικό στοιχείο κατά τον καθορισμό της ποινής για το εν λόγω πρόσωπο.
 3.7. Οι διατάξεις της παρούσας παραγράφου ισχύουν για τις κυρώσεις που αφορούν τα διαμετακομιζόμενα εμπορεύματα τα οποία αναφέρονται στην παράγραφο 3.1.
 Άρθρο 7
 Θέση σε ελεύθερη κυκλοφορία και εκτελωνισμός εμπορευμάτων
 1. Επεξεργασία πριν από την άφιξη
 1.1. Κάθε μέλος θεσπίζει ή διατηρεί διαδικασίες που επιτρέπουν την υποβολή εγγράφων εισαγωγής και άλλων απαιτούμενων πληροφοριών, συμπεριλαμβανομένων των δηλωτικών, έτσι ώστε να αρχίσει η επεξεργασία πριν από την άφιξη των εμπορευμάτων, με σκοπό να επιταχυνθεί η θέση σε ελεύθερη κυκλοφορία των εμπορευμάτων κατά την άφιξη.
 1.2. Κάθε μέλος μεριμνά, κατά περίπτωση, για την εκ των προτέρων υποβολή εγγράφων σε ηλεκτρονική μορφή για επεξεργασία τους πριν από την άφιξη.
 2. Ηλεκτρονική πληρωμή
 Κάθε μέλος, κατά το δυνατόν, θεσπίζει ή διατηρεί διαδικασίες που επιτρέπουν την επιλογή ηλεκτρονικής πληρωμής για δασμούς, φόρους, τέλη και επιβαρύνσεις που εισπράττονται από τις τελωνειακές υπηρεσίες και επιβλήθηκαν κατά την εισαγωγή και την εξαγωγή.
 3. Διαχωρισμός της θέσης σε ελεύθερη κυκλοφορία από τον τελικό καθορισμό των τελωνειακών δασμών, φόρων, τελών και επιβαρύνσεων
 3.1. Κάθε μέλος θεσπίζει ή διατηρεί διαδικασίες που επιτρέπουν τη θέση των εμπορευμάτων σε ελεύθερη κυκλοφορία πριν από τον τελικό καθορισμό των τελωνειακών δασμών, φόρων, τελών και επιβαρύνσεων, αν αυτός ο καθορισμός δεν γίνεται πριν ή κατά την άφιξη ή το ταχύτερο δυνατό μετά την άφιξή τους και υπό τον όρο ότι όλες οι άλλες κανονιστικές απαιτήσεις έχουν ικανοποιηθεί.
 3.2. Ως προϋπόθεση για την εν λόγω θέση σε κυκλοφορία, ένα μέλος μπορεί να απαιτεί:
 α)
 την καταβολή των δασμών, φόρων, τελών και επιβαρύνσεων που έχουν καθοριστεί πριν ή μετά την άφιξη των εμπορευμάτων και εγγύηση για κάθε ποσό που δεν έχει ακόμα καθοριστεί, υπό τη μορφή ασφάλειας, κατάθεσης ή άλλων κατάλληλων μέσων που προβλέπονται από τις νομοθετικές και κανονιστικές διατάξεις του, ή
 β)
 εγγύηση υπό τη μορφή ασφάλειας, κατάθεσης ή άλλων κατάλληλων μέσων που προβλέπονται από τις νομοθετικές και κανονιστικές διατάξεις του.
 3.3. Η εγγύηση αυτή δεν είναι μεγαλύτερη από το ποσό που το μέλος απαιτεί για να διασφαλίσει την πληρωμή των δασμών, φόρων, τελών και επιβαρύνσεων που οφείλονται


text:
τελικά για τα εμπορεύματα που καλύπτονται από την εγγύηση.
 3.4. Σε περιπτώσεις που εντοπίζεται αδίκημα που απαιτεί την επιβολή χρηματικών ποινών ή προστίμων, μπορεί να απαιτηθεί εγγύηση για τις ποινές και τα πρόστιμα που μπορούν να επιβληθούν.
 3.5. Όταν πλέον δεν είναι αναγκαία, η εγγύηση, όπως ορίζεται στις παραγράφους 3.2 και 3.4, αποδεσμεύεται.
 3.6. Κανένα στοιχείο στις παρούσες διατάξεις δεν θίγει το δικαίωμα ενός μέλους να εξετάζει, να παρακρατεί, να κατάσχει ή να δημεύει ή να μεταχειρίζεται τα εμπορεύματα κατά τρόπο μη άλλως ασύμβατο με τα δικαιώματα και τις υποχρεώσεις του μέλους στο πλαίσιο του ΠΟΕ.
 4. Διαχείριση κινδύνων
 4.1. Κάθε μέλος, στο μέτρο του δυνατού, θεσπίζει ή διατηρεί σύστημα διαχείρισης κινδύνων για τους τελωνειακούς ελέγχους.
 4.2. Κάθε μέλος σχεδιάζει και εφαρμόζει διαχείριση κινδύνων, κατά τρόπο που να αποφεύγονται οι αυθαίρετες ή αδικαιολόγητες διακρίσεις ή ο συγκαλυμμένος περιορισμός του διεθνούς εμπορίου.
 4.3. Κάθε μέλος επικεντρώνει τους τελωνειακούς ελέγχους και, στο μέτρο του δυνατού, άλλους συναφείς συνοριακούς ελέγχους σε φορτία υψηλής επικινδυνότητας και επιταχύνει τη θέση σε ελεύθερη κυκλοφορία φορτίων χαμηλής επικινδυνότητας. Ένα μέλος μπορεί επίσης να επιλέγει, σε τυχαία βάση, φορτία για ελέγχους αυτού του είδους, ως μέρος της διαχείρισης κινδύνων.
 4.4. Κάθε μέλος βασίζει τη διαχείριση κινδύνων σε εκτίμηση κινδύνου, μέσω κατάλληλων κριτηρίων επιλεκτικότητας. Αυτά τα κριτήρια επιλεκτικότητας μπορούν να περιλαμβάνουν, μεταξύ άλλων, τον κωδικό του εναρμονισμένου συστήματος, τη φύση και την περιγραφή των εμπορευμάτων, τη χώρα καταγωγής, τη χώρα φόρτωσης των εμπορευμάτων, την αξία των εμπορευμάτων, το μητρώο συμμόρφωσης των εμπόρων και το είδος του μεταφορικού μέσου.
 5. Ελεγχος μετά τον εκτελωνισμο
 5.1. Με σκοπό να επιταχυνθεί η θέση των εμπορευμάτων σε ελεύθερη κυκλοφορία, κάθε μέλος θεσπίζει ή διατηρεί ελέγχους μετά τον εκτελωνισμό, ώστε να διασφαλίζεται η συμμόρφωση με τις τελωνειακές και άλλες συναφείς νομοθεσίες και κανονισμούς.
 5.2. Κάθε μέλος επιλέγει ένα πρόσωπο ή ένα φορτίο για έλεγχο μετά τον εκτελωνισμό, με βάση την επικινδυνότητα, που μπορεί να περιλαμβάνει κατάλληλα κριτήρια επιλεκτικότητας. Κάθε μέλος διενεργεί ελέγχους μετά τον εκτελωνισμό με διαφανή τρόπο. Όταν από τη διαδικασία ελέγχου προκύψουν αξιοποιήσιμα αποτελέσματα, το μέλος ενημερώνει αμελλητί το πρόσωπο που ενέχεται στη διαδικασία και του οποίου το μητρώο ελέγχεται σχετικά με τα αποτελέσματα, τα δικαιώματα και τις υποχρεώσεις του και τους λόγους που οδήγησαν στα αποτελέσματα.
 5.3. Οι πληροφορίες που προκύπτουν από τον έλεγχο μετά τον εκτελωνισμό μπορούν να χρησιμοποιηθούν σε περαιτέρω διοικητικές ή νομικές διαδικασίες.
 5.4. Τα μέλη, όποτε είναι εφικτό, χρησιμοποιούν το αποτέλεσμα του ελέγχου μετά τον εκτελωνισμό στη διαχείριση κινδύνων.
 6. Καθορισμός και δημοσίευση μέσων χρόνων θέσης σε ελεύθερη κυκλοφορία
 6.1. Τα μέλη καλούνται να μετρούν και να δημοσιεύουν περιοδικά και με συνεκτικό τρόπο τους μέσους χρόνους θέσης των εμπορευμάτων σε ελεύθερη κυκλοφορία, χρησιμοποιώντας εργαλεία όπως, μεταξύ άλλων, η μελέτη για τον χρόνο θέσης σε ελεύθερη κυκλοφορία (Time Release Study) της Παγκόσμιας Οργάνωσης Τελωνείων (καλούμενη στην παρούσα συμφωνία ως «ΠΟΤ») (6).
 6.2. Τα μέλη καλούνται να ανταλλάσσουν με την επιτροπή τις εμπειρίες τους σχετικά με τη μέτρηση των μέσων χρόνων θέσης σε ελεύθερη κυκλοφορία, συμπεριλαμβανομένων των χρησιμοποιούμενων μεθοδολογιών, των αδυναμιών που εντοπίζονται, καθώς και οποιασδήποτε επίπτωσης που προκύπτει


text:
ως προς την αποδοτικότητα.
 7. Μέτρα διευκόλυνσης των συναλλαγών για εγκεκριμένους οικονομικούς φορείς
 7.1. Κάθε μέλος προβλέπει πρόσθετα μέτρα διευκόλυνσης των συναλλαγών για τις διατυπώσεις εισαγωγής, εξαγωγής ή διαμετακόμισης, σύμφωνα με την παράγραφο 7.3, για οικονομικούς φορείς που πληρούν καθορισμένα κριτήρια (στο εξής «εγκεκριμένοι φορείς»). Εναλλακτικά, ένα μέλος μπορεί να προσφέρει τέτοια μέτρα διευκόλυνσης των συναλλαγών μέσω τελωνειακών διαδικασιών που είναι εν γένει διαθέσιμες σε όλους τους φορείς και δεν απαιτείται να καθιερώσει ξεχωριστό καθεστώς.
 7.2. Τα εξειδικευμένα κριτήρια για να χαρακτηριστεί κάποιος εγκεκριμένος φορέας συνδέονται με τη συμμόρφωση ή τον κίνδυνο μη συμμόρφωσης προς τις απαιτήσεις που ορίζονται στη νομοθεσία, τους κανονισμούς ή διαδικασίες ενός μέλους.
 α)
 Τα εν λόγω κριτήρια, τα οποία πρέπει να δημοσιεύονται, είναι δυνατόν να περιλαμβάνουν:
 i)
 κατάλληλο μητρώο συμμόρφωσης με τους τελωνειακούς και άλλους συναφείς νόμους και κανονισμούς,
 ii)
 σύστημα διαχείρισης μητρώων, ώστε να καθίστανται δυνατοί οι αναγκαίοι εσωτερικοί έλεγχοι,
 iii)
 την οικονομική φερεγγυότητα, συμπεριλαμβανομένης, όπου ενδείκνυται, της παροχής επαρκούς ασφάλειας ή εγγύησης, και
 iv)
 την ασφάλεια της αλυσίδας εφοδιασμού.
 β)
 Τα εν λόγω κριτήρια δεν πρέπει:
 i)
 να σχεδιάζονται ή να εφαρμόζονται κατά τρόπο που να παρέχουν ή να δημιουργούν αυθαίρετες ή αδικαιολόγητες διακρίσεις μεταξύ των φορέων, όταν επικρατούν οι ίδιες συνθήκες, και
 ii)
 στο μέτρο του δυνατού, να περιορίζουν τη συμμετοχή μικρών και μεσαίων επιχειρήσεων.
 7.3. Τα μέτρα διευκόλυνσης των συναλλαγών που παρέχονται δυνάμει της παραγράφου 7.1 περιλαμβάνουν τουλάχιστον τρία από τα ακόλουθα μέτρα (7):
 α)
 χαμηλές απαιτήσεις υποβολής τεκμηρίωσης και στοιχείων, κατά περίπτωση,
 β)
 χαμηλό αριθμό φυσικών επιθεωρήσεων και εξετάσεων, κατά περίπτωση,
 γ)
 σύντομο χρόνο θέσης σε ελεύθερη κυκλοφορία, κατά περίπτωση,
 δ)
 διαφοροποιημένη πληρωμή δασμών, φόρων, τελών και επιβαρύνσεων,
 ε)
 χρήση εκτενών εγγυήσεων ή μειωμένων εγγυήσεων,
 στ)
 ενιαία τελωνειακή δήλωση για όλες τις εισαγωγές ή εξαγωγές σε μια δεδομένη περίοδο και
 ζ)
 εκτελωνισμό των εμπορευμάτων στις εγκαταστάσεις του εγκεκριμένου φορέα ή σε άλλο χώρο που έχει εγκριθεί από τις τελωνειακές αρχές.
 7.4. Τα μέλη καλούνται να αναπτύξουν καθεστώτα εγκεκριμένων φορέων με βάση διεθνή πρότυπα, όταν υπάρχουν τέτοια πρότυπα, εκτός αν τα πρότυπα αυτά είναι ακατάλληλα ή αναποτελεσματικά για την επίτευξη των επιδιωκόμενων νόμιμων στόχων.
 7.5. Με σκοπό να ενισχυθούν τα μέτρα διευκόλυνσης των συναλλαγών που παρέχονται στους φορείς, τα μέλη δίνουν σε άλλα μέλη τη δυνατότητα διαπραγμάτευσης συστημάτων αμοιβαίας αναγνώρισης εγκεκριμένων φορέων.
 7.6. Τα μέλη ανταλλάσσουν σχετικές πληροφορίες εντός της επιτροπής σχετικά με τα ισχύοντα συστήματα εγκεκριμένων φορέων.
 8. Ταχείες αποστολές
 8.1. Κάθε μέλος θεσπίζει ή τηρεί διαδικασίες που επιτρέπουν την ταχεία θέση σε ελεύθερη κυκλοφορία εκείνων, τουλάχιστον, των εμπορευμάτων που έχουν εισαχθεί αεροπορικώς σε πρόσωπα που αιτούνται τέτοια μεταχείριση, διατηρώντας ταυτόχρονα τους τελωνειακούς ελέγχους (8). Αν το μέλος χρησιμοποιεί κριτήρια (9) περιορισμού των προσώπων που μπορούν να υποβάλουν σχετική αίτηση, το μέλος μπορεί, σε δημοσιευμένα κριτήρια, να ζητά από τον αιτούντα, ως προϋποθέσεις για το δικαίωμα εφαρμογής της μεταχείρισης που περιγράφεται στην παράγραφο 8.2 στις ταχείες αποστολές του, τα ακόλουθα:
 α)
 την παροχή επαρκούς υποδομής και την πληρωμή τελωνειακών δαπανών που αφορούν την επεξεργασία ταχείων αποστολών σε περιπτώσεις που ο αιτών πληροί τις απαιτήσεις του μέλους για την εν λόγω


text:
επεξεργασία σε ειδικές εγκαταστάσεις,
 β)
 την υποβολή, πριν από την άφιξη μιας ταχείας αποστολής, των πληροφοριών που απαιτούνται για τη θέση σε ελεύθερη κυκλοφορία,
 γ)
 τα εκτιμώμενα τέλη να περιορίζονται ως προς το ποσό στο κατά προσέγγιση κόστος των υπηρεσιών για την παροχή της μεταχείρισης που περιγράφεται στην παράγραφο 8.2,
 δ)
 τη διατήρηση ενός υψηλού επιπέδου ελέγχου επί των ταχείων αποστολών, με τη χρήση εσωτερικής ασφάλειας, διαχειριστικής υποστήριξης και τεχνολογίας εντοπισμού από την παραλαβή έως την παράδοση,
 ε)
 την παροχή ταχείας αποστολής από την παραλαβή έως την παράδοση,
 στ)
 την ανάληψη ευθύνης για την καταβολή στην τελωνειακή αρχή όλων των τελωνειακών δασμών, φόρων, τελών και επιβαρύνσεων για τα εμπορεύματα,
 ζ)
 την τήρηση κατάλληλου μητρώου συμμόρφωσης με τους τελωνειακούς και άλλους συναφείς νόμους και κανονισμούς,
 η)
 τη συμμόρφωση με άλλους όρους οι οποίοι αφορούν άμεσα την αποτελεσματική επιβολή των νόμων, κανονισμών και των διαδικαστικών απαιτήσεων του μέλους και οι οποίοι αφορούν ειδικά την παροχή της μεταχείρισης που αναφέρεται στην παράγραφο 8.2.
 8.2. Με την επιφύλαξη των παραγράφων 8.1 και 8.3, τα μέλη:
 α)
 ελαχιστοποιούν την τεκμηρίωση που απαιτείται για την ταχεία θέση των αποστολών σε ελεύθερη κυκλοφορία, σύμφωνα με το άρθρο 10 παράγραφος 1, και, στο μέτρο του δυνατού, προβλέπουν τη θέση σε ελεύθερη κυκλοφορία με βάση την ενιαία υποβολή πληροφοριών για ορισμένες αποστολές,
 β)
 προβλέπουν τη θέση των ταχείων αποστολών σε ελεύθερη κυκλοφορία, υπό κανονικές συνθήκες, το ταχύτερο δυνατόν μετά την άφιξή τους, υπό την προϋπόθεση ότι οι πληροφορίες που απαιτούνται για τη θέση σε ελεύθερη κυκλοφορία έχουν υποβληθεί,
 γ)
 προσπαθούν να εφαρμόζουν τη μεταχείριση των στοιχείων α) και β) για αποστολές κάθε βάρους ή αξίας, αναγνωρίζοντας ότι ένα μέλος μπορεί να απαιτήσει πρόσθετες διαδικασίες εισόδου, συμπεριλαμβάνοντας δηλώσεις και δικαιολογητικά έγγραφα και την καταβολή δασμών και φόρων, και να περιορίσουν τη μεταχείριση αυτού του είδους ανάλογα με το είδος του εμπορεύματος, υπό την προϋπόθεση ότι η μεταχείριση δεν περιορίζεται σε αγαθά χαμηλής αξίας όπως τα έγγραφα, και
 δ)
 προβλέπουν, στο μέτρο του δυνατού, την ελάχιστη αξία ή το δασμολογητέο ποσό αποστολής για τα οποία δεν εισπράτονται δασμοί και φόροι, εκτός από ορισμένα προκαθορισμένα εμπορεύματα. Εσωτερικοί φόροι, όπως οι φόροι προστιθέμενης αξίας και οι ειδικοί φόροι κατανάλωσης, που εφαρμόζονται στις εισαγωγές σύμφωνα με το άρθρο III της GATT του 1994, δεν εμπίπτουν στην παρούσα διάταξη.
 8.3. Καμία διάταξη των παραγράφων 8.1 και 8.2 δεν θίγει το δικαίωμα ενός μέλους να εξετάζει, να παρακρατεί, να κατάσχει, να δημεύει ή να αρνείται την είσοδο εμπορευμάτων ή να προβαίνει σε ελέγχους μετά τον εκτελωνισμό, μεταξύ άλλων σε σχέση με τη χρήση συστημάτων διαχείρισης του κινδύνου. Περαιτέρω, καμία διάταξη των παραγράφων 8.1 και 8.2 δεν εμποδίζει κάποιο μέλος να απαιτεί, ως προϋπόθεση για τη θέση σε ελεύθερη κυκλοφορία, την υποβολή πρόσθετων πληροφοριών και την εκπλήρωση των απαιτήσεων της μη αυτόματης έκδοσης αδειών.
 9. Ευαλλοίωτα εμπορεύματα (10)
 9.1. Με σκοπό την πρόληψη απωλειών που μπορούν να αποφευχθούν ή της αποσύνθεσης ευαλλοίωτων εμπορευμάτων και υπό την προϋπόθεση ότι έχουν εκπληρωθεί όλες οι κανονιστικές απαιτήσεις, κάθε μέλος μπορεί να προβαίνει στην αποδέσμευση ευαλλοίωτων εμπορευμάτων:
 α)
 υπό κανονικές συνθήκες,


text:
εντός της συντομότερης δυνατής προθεσμίας και
 β)
 σε έκτακτες συνθήκες, όταν κρίνεται σκόπιμο, εκτός των εργάσιμων ωρών των τελωνειακών και άλλων συναφών αρχών.
 9.2. Κάθε μέλος παρέχει τη δέουσα προτεραιότητα σε ευαλλοίωτα εμπορεύματα, κατά τον προγραμματισμό εξετάσεων που ενδεχομένως απαιτούνται.
 9.3. Κάθε μέλος μεριμνά ή επιτρέπει στον εισαγωγέα να μεριμνά για την κατάλληλη αποθήκευση ευαλλοίωτων εμπορευμάτων έως τη θέση τους σε ελεύθερη κυκλοφορία. Το μέλος μπορεί να απαιτεί οι εγκαταστάσεις αποθήκευσης που προβλέπει ο εισαγωγέας να έχουν εγκριθεί ή οριστεί από τις αρμόδιες αρχές. Η μετακίνηση των εμπορευμάτων σε αυτές τις εγκαταστάσεις αποθήκευσης, συμπεριλαμβανομένων των εγκρίσεων για τον επιχειρηματία που μετακινεί τα εμπορεύματα, μπορεί να υπόκεινται στην έγκριση, κατά περίπτωση, των σχετικών αρχών. Το μέλος μπορεί, εάν είναι εφικτό και συνεπές με την εγχώρια νομοθεσία και ύστερα από αίτηση του εισαγωγέα, να προβλέπει τις διαδικασίες που είναι αναγκαίες ώστε η θέση σε ελεύθερη κυκλοφορία να λαμβάνει χώρα σε αυτές τις εγκαταστάσεις αποθήκευσης.
 9.4. Σε περιπτώσεις σημαντικής καθυστέρησης όσον αφορά τη θέση σε ελεύθερη κυκλοφορία ευαλλοίωτων εμπορευμάτων, κατόπιν γραπτού αιτήματος και στο μέτρο του δυνατού, το μέλος-εισαγωγέας εκδίδει ανακοίνωση σχετικά με τους λόγους της καθυστέρησης.
 Άρθρο 8
 Συνεργασία συνοριακών υπηρεσιών
 1. Κάθε μέλος διασφαλίζει ότι οι αρχές και οι υπηρεσίες του οι οποίες είναι αρμόδιες για τους συνοριακούς ελέγχους και τις διαδικασίες σχετικά με την εισαγωγή, την εξαγωγή και τη διαμετακόμιση εμπορευμάτων συνεργάζονται και συντονίζουν τις δραστηριότητές τους, ώστε να διευκολύνουν τις συναλλαγές.
 2. Κάθε μέλος, στο μέτρο του δυνατού και του εφικτού, συνεργάζεται, βάσει αμοιβαία συμφωνηθέντων όρων, με άλλα μέλη με τα οποία έχει κοινά σύνορα, με σκοπό τον συντονισμό των διαδικασιών στα σημεία διέλευσης των συνόρων, για τη διευκόλυνση των διασυνοριακών συναλλαγών. Αυτή η συνεργασία και ο συντονισμός είναι δυνατόν να περιλαμβάνουν:
 α)
 την αντιστοίχιση των εργάσιμων ημερών και ωρών,
 β)
 την αντιστοίχιση των διαδικασιών και διατυπώσεων,
 γ)
 την ανάπτυξη και την κοινή χρήση κοινών εγκαταστάσεων,
 δ)
 κοινούς ελέγχους,
 ε)
 την καθιέρωση ενός συνοριακού ελέγχου «μιας στάσης».
 Άρθρο 9
 Μετακίνηση εμπορευμάτων που προορίζονται για εισαγωγή στο πλαίσιο τελωνειακών ελέγχων
 Κάθε μέλος, στον βαθμό που είναι εφικτό και εφόσον πληρούνται όλες οι κανονιστικές απαιτήσεις, επιτρέπει τη μετακίνηση εμπορευμάτων που προορίζονται για εισαγωγή να μετακινηθούν στην επικράτειά του, υπό τελωνειακό έλεγχο, από το τελωνείο εισόδου σε άλλο τελωνείο στο έδαφός του από το οποίο τα εμπορεύματα θα τεθούν σε ελεύθερη κυκλοφορία ή θα εκτελωνιστούν.
 Άρθρο 10
 Διατυπώσεις σχετικά με την εισαγωγή, την εξαγωγή και τη διαμετακόμιση
 1. Διατυπώσεις και απαιτήσεις τεκμηρίωσης
 1.1. Με σκοπό την ελαχιστοποίηση του όγκου και της πολυπλοκότητας των διατυπώσεων εισαγωγής, εξαγωγής και διαμετακόμισης, για την απλούστευση των απαιτήσεων τεκμηρίωσης σχετικά με την εισαγωγή, την εξαγωγή και τη διαμετακόμιση και λαμβάνοντας υπόψη τους θεμιτούς πολιτικούς στόχους και άλλους παράγοντες, όπως οι μεταβαλλόμενες συνθήκες, οι σχετικές νέες πληροφορίες, οι επιχειρηματικές πρακτικές, η διαθεσιμότητα τεχνικών και τεχνολογιών, οι διεθνείς βέλτιστες πρακτικές και οι εισηγήσεις των ενδιαφερόμενων μερών, κάθε μέλο επανεξετάζει τις εν λόγω διατυπώσεις και τις απαιτήσεις τεκμηρίωσης και, με βάση τα αποτελέσματα της επανεξέτασης, διασφαλίζει, κατά περίπτωση, ότι αυτές οι διατυπώσεις και απαιτήσεις τεκμηρίωσης:
 α)
 θεσπίζονται και/ή εφαρμόζονται με


text:
σκοπό την ταχεία θέση σε κυκλοφορία και τον εκτελωνισμό των εμπορευμάτων, ιδιαίτερα των ευαλλοίωτων εμπορευμάτων,
 β)
 θεσπίζονται και/ή εφαρμόζονται με τρόπο που αποσκοπεί στη μείωση του χρόνου και του κόστους συμμόρφωσης για τους εμπόρους και τους οικονομικούς φορείς,
 γ)
 είναι τα λιγότερο περιοριστικά μέτρα για τις συναλλαγές, όταν δύο ή περισσότερα εναλλακτικά μέτρα είναι ευλόγως διαθέσιμα για την εκπλήρωση του πολιτικού στόχου ή στόχων, και
 δ)
 δεν εξακολουθούν να ισχύουν, συμπεριλαμβανομένων των τμημάτων τους, όταν πλέον δεν απαιτούνται.
 1.2. Η επιτροπή αναπτύσσει διαδικασίες για την ανταλλαγή μεταξύ των μελών πληροφοριών και βέλτιστων πρακτικών, κατά περίπτωση.
 2. Αποδοχή αντιγράφων
 2.1. Κάθε μέλος μεριμνά ώστε, ανάλογα με την περίπτωση, να δέχεται έντυπα ή ηλεκτρονικά αντίγραφα δικαιολογητικών εγγράφων που απαιτούνται για τις διατυπώσεις που αφορούν την εισαγωγή, την εξαγωγή ή τη διαμετακόμιση.
 2.2. Όταν μια δημόσια υπηρεσία ενός μέλους κατέχει ήδη το πρωτότυπο του εγγράφου, κάθε άλλη υπηρεσία του εν λόγω μέλους αποδέχεται, αντί του πρωτότυπου εγγράφου, έντυπο ή ηλεκτρονικό αντίγραφο, κατά περίπτωση, από την υπηρεσία που έχει στην κατοχή της το πρωτότυπο.
 2.3. Ένα μέλος δεν απαιτεί το πρωτότυπο ή αντίγραφο δηλώσεων εξαγωγής που υποβάλλονται στις τελωνειακές αρχές του εξάγοντος μέλους ως προϋπόθεση για την εισαγωγή (11).
 3. Χρήση διεθνών προτύπων
 3.1. Τα μέλη καλούνται να χρησιμοποιούν τα σχετικά διεθνή πρότυπα ή μέρη αυτών ως βάση για τις διατυπώσεις και τις διαδικασίες τους που αφορούν εισαγωγές, εξαγωγές ή διαμετακομίσεις, εκτός αν προβλέπεται διαφορετικά στην παρούσα συμφωνία.
 3.2. Τα μέλη καλούνται να συμμετέχουν, εντός των ορίων των πόρων τους, στην κατάρτιση και την περιοδική επανεξέταση των σχετικών διεθνών προτύπων από τους αρμόδιους διεθνείς οργανισμούς.
 3.3. Η επιτροπή αναπτύσσει διαδικασίες για την ανταλλαγή μεταξύ των μελών σχετικών πληροφοριών και βέλτιστων πρακτικών σχετικά με την εφαρμογή των διεθνών προτύπων, ανάλογα με την περίπτωση. Η επιτροπή δύναται επίσης να καλεί τους αρμόδιους διεθνείς οργανισμούς να συζητούν τις εργασίες τους σχετικά με διεθνή πρότυπα. Ανάλογα με την περίπτωση, η επιτροπή μπορεί να εντοπίζει ειδικά πρότυπα που είναι ιδιαίτερα χρήσιμα στα μέλη.
 4. Υπηρεσία μιας στάσης
 4.1. Τα μέλη επιδιώκουν τη δημιουργία και την τήρηση υπηρεσίας μιας στάσης, η οποία θα επιτρέπει στους εμπόρους να υποβάλουν έγγραφα και/ή απαιτήσεις δεδομένων για εισαγωγές, εξαγωγές ή διαμετακομίσεις εμπορευμάτων, μέσω ενός ενιαίου σημείου εισόδου, στις συμμετέχουσες αρχές ή υπηρεσίες. Μετά την εξέταση των εγγράφων και/ή των δεδομένων από τις συμμετέχουσες αρχές ή υπηρεσίες, τα αποτελέσματα κοινοποιούνται εγκαίρως στους αιτούντες μέσω της υπηρεσίας μιας στάσης.
 4.2. Σε περιπτώσεις στις οποίες τα έγγραφα και/ή οι απαιτήσεις δεδομένων έχουν ήδη παραληφθεί μέσω της υπηρεσίας μιας στάσης, τα ίδια έγγραφα και/ή οι απαιτήσεις δεδομένων δεν ζητούνται από τις συμμετέχουσες αρχές ή υπηρεσίες, εκτός από επείγουσες περιπτώσεις και άλλες περιορισμένης έκτασης εξαιρέσεις οι οποίες δημοσιοποιούνται.
 4.3. Τα μέλη κοινοποιούν στην επιτροπή τις λεπτομέρειες της λειτουργίας της υπηρεσίας μιας στάσης.
 4.4. Τα μέλη, στο μέτρο του δυνατού και του εφικτού, χρησιμοποιούν τεχνολογία πληροφοριών για την υποστήριξη της υπηρεσίας μιας στάσης.
 5. Επιθεώρηση πριν από την αποστολή
 5.1. Τα μέλη δεν απαιτούν τη διενέργεια επιθεωρήσεων πριν από την αποστολή σε σχέση με τη δασμολογική κατάταξη και τον καθορισμό


text:
της δασμολογητέας αξίας.
 5.2. Με την επιφύλαξη των δικαιωμάτων των μελών να χρησιμοποιούν άλλους τύπους επιθεώρησης πριν από την αποστολή που δεν καλύπτονται από την παράγραφο 5.1, τα μέλη καλούνται να μη θεσπίζουν ή να εφαρμόζουν νέες απαιτήσεις σχετικά με τη χρήση τους (12).
 6. Χρησιμοποίηση εκτελωνιστών
 6.1. Χωρίς να θίγονται οι σημαντικές πολιτικές ανησυχίες ορισμένων μελών, τα οποία διατηρούν σήμερα ειδικό ρόλο για τους εκτελωνιστές, από την έναρξη ισχύος της παρούσας συμφωνίας τα μέλη δεν θεσπίζουν υποχρεωτική χρησιμοποίηση εκτελωνιστών.
 6.2. Κάθε μέλος κοινοποιεί στην επιτροπή και δημοσιεύει τα σχετικά με τη χρησιμοποίηση εκτελωνιστών μέτρα. Τυχόν μεταγενέστερες τροποποιήσεις κοινοποιούνται και δημοσιεύονται αμέσως.
 6.3. Όσον αφορά την αδειοδότηση των εκτελωνιστών, τα μέλη εφαρμόζουν κανόνες που είναι διαφανείς και αντικειμενικοί.
 7. Κοινές συνοριακές διαδικασίες και ενιαίες απαιτήσεις τεκμηρίωσης
 7.1. Κάθε μέλος, με την επιφύλαξη της παραγράφου 7.2, εφαρμόζει κοινές τελωνειακές διαδικασίες και ενιαίες απαιτήσεις τεκμηρίωσης για τη θέση σε ελεύθερη κυκλοφορία και τον εκτελωνισμό των εμπορευμάτων σε ολόκληρη την επικράτειά του.
 7.2. Καμία διάταξη του παρόντος άρθρου δεν εμποδίζει τα μέλη:
 α)
 να διαφοροποιούν τις διαδικασίες και τις απαιτήσεις τεκμηρίωσης που διαθέτουν, με βάση τη φύση και το είδος των εμπορευμάτων ή το μεταφορικό μέσο,
 β)
 να διαφοροποιούν τις διαδικασίες και τις απαιτήσεις τεκμηρίωσης που διαθέτουν, με βάση τη διαχείριση κινδύνων,
 γ)
 να διαφοροποιούν τις διαδικασίες και τις απαιτήσεις τεκμηρίωσης που διαθέτουν, ώστε να παρέχουν ολική ή μερική απαλλαγή από τους δασμούς εισαγωγής ή τους φόρους,
 δ)
 να εφαρμόζουν ηλεκτρονική διαδικασία αρχειοθέτησης και επεξεργασίας ή
 ε)
 να διαφοροποιούν τις διαδικασίες και τις απαιτήσεις τεκμηρίωσης που διαθέτουν κατά τρόπο που συνάδει με τη συμφωνία για την εφαρμογή μέτρων υγειονομικής και φυτοϋγειονομικής προστασίας.
 8. Απορριφθέντα εμπορεύματα
 8.1. Όταν εμπορεύματα που προσκομίζονται για εισαγωγή απορρίπτονται από την αρμόδια αρχή ενός μέλους λόγω της μη τήρησης των προβλεπόμενων υγειονομικών ή φυτοϋγειονομικών κανονισμών ή τεχνικών κανονισμών, το μέλος, με την επιφύλαξη και σύμφωνα με τις νομοθετικές και κανονιστικές του διατάξεις, επιτρέπει στον εισαγωγέα να ξαναστείλει ή να επιστρέψει τα απορριφθέντα εμπορεύματα στον εξαγωγέα ή σε άλλο πρόσωπο που ορίζεται από τον εξαγωγέα.
 8.2. Όταν, στο πλαίσιο της παραγράφου 8.1, παρέχεται αυτή η δυνατότητα και ο εισαγωγέας αδυνατεί να την ασκήσει εντός εύλογης χρονικής περιόδου, η αρμόδια αρχή μπορεί να επιλέξει άλλη ενέργεια για τη μεταχείριση των μη συμμορφούμενων εμπορευμάτων.
 9. Προσωρινή εισδοχή εμπορευμάτων και τελειοποίηση προς επανεξαγωγή ή επανεισαγωγή
 9.1. Προσωρινή εισδοχή εμπορευμάτων
 Κάθε μέλος επιτρέπει, όπως προβλέπεται στους νόμους και κανονισμούς του, την είσοδο στο τελωνειακό έδαφός του εμπορευμάτων που απαλλάσσονται υπό όρους, εν όλω ή εν μέρει, από την καταβολή εισαγωγικών δασμών και φόρων, εάν τα εν λόγω εμπορεύματα εισέρχονται στο τελωνειακό έδαφός του για συγκεκριμένο σκοπό, προορίζονται για επανεξαγωγή εντός συγκεκριμένης προθεσμίας και δεν έχουν υποστεί αλλαγή πέραν της κανονικής απομείωσης της αξίας και της απώλειας που έχουν υποστεί λόγω της χρησιμοποίησής τους.
 9.2. Τελειοποίηση προς επανεξαγωγή και επανεισαγωγή
 α)
 Κάθε μέλος επιτρέπει, όπως προβλέπεται στους νόμους και τους κανονισμούς του, την τελειοποίηση προς επανεξαγωγή και επανεισαγωγή των εμπορευμάτων. Εμπορεύματα που εγκρίνονται για τελειοποίηση προς επανεισαγωγή επιτρέπεται να επανεισάγονται με ολική ή μερική απαλλαγή


text:
από τους εισαγωγικούς δασμούς και φόρους, σύμφωνα με τους νόμους και τους κανονισμούς του μέλους.
 β)
 Για τους σκοπούς του παρόντος άρθρου, με τον όρο «τελειοποίηση προς επανεξαγωγή» νοείται η τελωνειακή διαδικασία με την οποία ορισμένα εμπορεύματα μπορούν να εισέρχονται στο τελωνειακό έδαφος μέλους, με υπό όρους απαλλαγή, πλήρως ή μερικώς, από την καταβολή εισαγωγικών δασμών και φόρων, ή να είναι επιλέξιμα για επιστροφή των δασμών, με βάση το γεγονός ότι τα εν λόγω εμπορεύματα προορίζονται για μεταποίηση, επεξεργασία ή επισκευή και μετέπειτα εξαγωγή.
 γ)
 Για τους σκοπούς του παρόντος άρθρου, με τον όρο «τελειοποίηση για επανεισαγωγή» νοείται το τελωνειακό καθεστώς με το οποίο τα εμπορεύματα που βρίσκονται σε ελεύθερη κυκλοφορία στο τελωνειακό έδαφος ενός μέλους μπορούν να εξάγονται προσωρινά για μεταποίηση, επεξεργασία ή επιδιόρθωση στο εξωτερικό και στη συνέχεια να επανεισάγονται.
 Άρθρο 11
 Ελευθερία διαμετακόμισης
 1. Κάθε κανονισμός ή διατύπωση που επιβάλλει ένα μέλος σε σχέση με εμπορεύματα τα οποία διαμετακομίζονται δεν πρέπει:
 α)
 να διατηρείται αν οι συνθήκες ή οι στόχοι που εξυπηρετούσε δεν υφίστανται πλέον ή αν οι μεταβληθείσες συνθήκες ή στόχοι μπορούν να εξυπηρετηθούν με εύλογα διαθέσιμο και λιγότερο περιοριστικό για το εμπόριο τρόπο,
 β)
 εφαρμόζονται κατά τρόπο που θα συνιστούσε συγκεκαλυμμένο περιορισμό της διαμετακόμισης.
 2. Η διαμετακόμιση εμπορευμάτων δεν εξαρτάται από την είσπραξη τυχόν τελών ή επιβαρύνσεων που επιβάλλονται σε σχέση με τη διαμετακόμιση, εκτός από τις επιβαρύνσεις μεταφοράς ή εκείνες που αφορούν διοικητικές δαπάνες που συνεπάγεται η διαμετακόμιση ή το κόστος των παρεχόμενων υπηρεσιών.
 3. Τα μέλη δεν επιδιώκουν, θεσπίζουν ή διατηρούν σε ισχύ εθελοντικούς περιορισμούς ή οποιοδήποτε άλλο παρόμοιο μέτρο για τις διαμετακομίσεις. Αυτό ισχύει με την επιφύλαξη των υφιστάμενων και μελλοντικών εθνικών κανονισμών και διμερών ή πολυμερών συμφωνιών που αφορούν τη ρύθμιση των μεταφορών, σύμφωνα με τους κανόνες του ΠΟΕ.
 4. Κάθε μέλος παρέχει σε προϊόντα που θα είναι υπό διαμετακόμιση μέσω του εδάφους κάθε άλλου μέλους μεταχείριση εξίσου ευνοϊκή με αυτήν που θα παρείχε στα εν λόγω προϊόντα, αν αυτά μεταφέρονταν από τον τόπο καταγωγής τους στον τόπο προορισμού τους, χωρίς να περάσουν από την επικράτεια αυτών των άλλων κρατών.
 5. Τα μέλη καλούνται να διαθέτουν, όπου είναι εφικτό, ξεχωριστή υλική υποδομή (όπως λωρίδες, θέσεις στάθμευσης και συναφή) για διαμετακομιστικές μεταφορές.
 6. Οι διατυπώσεις, οι απαιτήσεις τεκμηρίωσης και οι τελωνειακοί έλεγχοι που αφορούν εμπορεύματα που διαμετακομίζονται δεν είναι περισσότερο επαχθή από ό,τι απαιτείται για:
 α)
 την ταυτοποίηση των εμπορευμάτων και
 β)
 την ικανοποίηση των απαιτήσεων διαμετακόμισης.
 7. Από τη στιγμή που τα εμπορεύματα έχουν υποβληθεί στο πλαίσιο της διαδικασίας διαμετακόμισης και έχουν εγκριθεί για μετακίνηση από το σημείο της αρχικής αποστολής στο έδαφος του μέλους, δεν υπόκεινται σε τελωνειακές επιβαρύνσεις ούτε σε αδικαιολόγητες καθυστερήσεις ή περιορισμούς έως ότου ολοκληρώσουν τη διαμετακόμισή τους στο σημείο προορισμού στο έδαφος του μέλους.
 8. Τα μέλη δεν εφαρμόζουν τεχνικούς κανονισμούς και διαδικασίες διαπίστωσης της συμμόρφωσης, κατά την έννοια της συμφωνίας για τα τεχνικά εμπόδια στο εμπόριο, σε εμπορεύματα που βρίσκονται υπό διαμετακόμιση.
 9. Τα μέλη επιτρέπουν και προβλέπουν την εκ των προτέρων υποβολή και διεκπεραίωση της τεκμηρίωσης και των στοιχείων της διαμετακόμισης, πριν από την


text:
άφιξη των εμπορευμάτων.
 10. Όταν τα εμπορεύματα που διαμετακομίζονται έχουν φθάσει στο τελωνείο από το οποίο εξέρχονται από το έδαφος ενός μέλους, το τελωνείο αυτό τερματίζει αμέσως την πράξη διαμετακόμισης, εάν πληρούνται οι απαιτήσεις διαμετακόμισης.
 11. Όταν ένα μέλος απαιτεί ασφάλειες υπό μορφή εγγύησης, κατάθεσης ή άλλων κατάλληλων χρηματικών ή μη χρηματικών (13) μέσων για τη διαμετακόμιση, η εν λόγω εγγύηση περιορίζεται στο να διασφαλιστεί η εκπλήρωση των απαιτήσεων που απορρέουν από την εν λόγω διαμετάκομιση.
 12. Από τη στιγμή που το μέλος αποφασίσει ότι οι απαιτήσεις του όσον αφορά τη διαμετακόμιση έχουν ικανοποιηθεί, η εγγύηση αποδεσμεύεται αμέσως.
 13. Κάθε μέλος, κατά τρόπο που συνάδει με τις οικείες νομοθετικές και κανονιστικές διατάξεις, επιτρέπει συνολικές εγγυήσεις που περιλαμβάνουν πολλαπλές συναλλαγές για τους ίδιους οικονομικούς φορείς ή την ανανέωση των εγγυήσεων χωρίς απαλλαγή για μεταγενέστερες αποστολές.
 14. Κάθε μέλος δημοσιοποιεί τις πληροφορίες που χρησιμοποιεί για τον καθορισμό της εγγύησης, συμπεριλαμβανομένων των εγγυήσεων για μεμονωμένες ή πολλαπλές συναλλαγές, ανάλογα την περίπτωση.
 15. Κάθε μέλος μπορεί να απαιτήσει τη χρήση τελωνειακής πομπής ή τελωνειακής συνοδείας για εμπορεύματα που διαμετακομίζονται μόνο σε περιπτώσεις που παρουσιάζουν υψηλούς κινδύνους ή όταν η τήρηση των τελωνειακών νόμων και κανονισμών δεν μπορεί να εξασφαλιστεί μέσω της χρήσης εγγυήσεων. Οι γενικοί κανόνες που διέπουν τις τελωνειακές πομπές ή τελωνειακές συνοδείες δημοσιεύονται σύμφωνα με το άρθρο 1.
 16. Τα μέλη επιδιώκουν τη συνεργασία και τον συντονισμό μεταξύ τους, με σκοπό την ενίσχυση της ελεύθερης διαμετακόμισης. Αυτή η συνεργασία και ο συντονισμός μπορούν να περιλαμβάνουν, αλλά να μην περιορίζονται σε αυτήν, τη συνεννόηση όσον αφορά:
 α)
 τις επιβαρύνσεις,
 β)
 τις διατυπώσεις και τις νομικές απαιτήσεις και
 γ)
 την πρακτική λειτουργία των καθεστώτων διαμετακόμισης.
 17. Κάθε μέλος επιδιώκει να ορίσει εθνικό συντονιστή διαμετακόμισης, στον οποίο θα μπορούν να υποβάλλονται όλες οι ερωτήσεις και προτάσεις από άλλα μέλη σχετικά με την ομαλή διεξαγωγή των πράξεων διαμετακόμισης.
 Άρθρο 12
 Τελωνειακή συνεργασία
 1. Μέτρα για την προώθηση της συμμόρφωσης και της συνεργασίας
 1.1. Τα μέλη συμφωνούν για τη σπουδαιότητα τού να γνωρίζουν οι έμποροι τις υποχρεώσεις συμμόρφωσής τους, ενθαρρύνοντας την εθελοντική συμμόρφωση, ώστε να μπορούν οι εισαγωγείς, υπό κατάλληλες συνθήκες, να αυτορρυθμίζονται χωρίς την επιβολή ποινής, και εφαρμόζοντας μέτρα συμμόρφωσης για την επιβολή αυστηρότερων μέτρων για τους μη συμμορφούμενους εμπόρους (14).
 1.2. Τα μέλη καλούνται να ανταλλάσσουν πληροφορίες για βέλτιστες πρακτικές στη διαχείριση της τελωνειακής συμμόρφωσης, μεταξύ άλλων στο πλαίσιο της επιτροπής. Τα μέλη ενθαρρύνονται να συνεργάζονται στο πεδίο τεχνικών οδηγιών ή βοήθειας και υποστήριξης για την ανάπτυξη ικανοτήτων για τους σκοπούς της διαχείρισης των μέτρων συμμόρφωσης και της ενίσχυσης της αποτελεσματικότητάς τους.
 2. Ανταλλαγή πληροφοριών
 2.1. Ύστερα από αίτηση και με την επιφύλαξη των διατάξεων του παρόντος άρθρου, τα μέλη ανταλλάσσουν τις πληροφορίες που αναφέρονται στην παράγραφο 6.1 στοιχείο β) και/ή γ) για την επαλήθευση της δήλωσης εισαγωγής ή εξαγωγής σε προσδιορισμένες περιπτώσεις όπου υπάρχουν βάσιμοι λόγοι αμφισβήτησης του αληθούς ή της ακρίβειας της δήλωσης.
 2.2. Κάθε μέλος κοινοποιεί στην επιτροπή τα στοιχεία του σημείου επαφής για την ανταλλαγή αυτών των πληροφοριών.
 3. Επαλήθευση
 Το μέλος υποβάλλει αίτηση για πληροφορίες μόνο αφού πραγματοποιήσει τις κατάλληλες


text:
διαδικασίες επαλήθευσης της δήλωσης εισαγωγής ή εξαγωγής και μετά την εξέταση της διαθέσιμης σχετικής τεκμηρίωσης.
 4. Αίτηση
 4.1. Το αιτούν μέλος υποβάλλει στο μέλος στο οποίο απευθύνεται γραπτή αίτηση, σε έντυπη ή ηλεκτρονική μορφή και σε αμοιβαία συμφωνηθείσα επίσημη γλώσσα του ΠΟΕ ή άλλη αμοιβαία συμφωνηθείσα γλώσσα, στην οποία περιλαμβάνονται τα ακόλουθα:
 α)
 το επίμαχο ζήτημα, συμπεριλαμβανομένου, όπου ενδείκνυται και αν υπάρχει, του αριθμού αναγνώρισης της δήλωσης της εξαγωγής που αντιστοιχεί στην εν λόγω δήλωση εισαγωγής,
 β)
 τον σκοπό για τον οποίο το αιτούν μέλος ζητεί τις πληροφορίες ή τα έγγραφα, μαζί με τα ονόματα και τα στοιχεία επαφής των προσώπων στα οποία αναφέρεται η αίτηση, εάν είναι γνωστά,
 γ)
 όπου απαιτείται από το μέλος στο οποίο απευθύνεται η αίτηση, επιβεβαίωση (15) της επαλήθευσης, κατά περίπτωση,
 δ)
 τις συγκεκριμένες πληροφορίες ή την τεκμηρίωση που έχουν ζητηθεί,
 ε)
 τα στοιχεία αναγνώρισης της υπηρεσίας που υπέβαλε την αίτηση,
 στ)
 αναφορά σε διατάξεις του εθνικού δικαίου και νομικού συστήματος του αιτούντος μέλους που διέπουν τη συλλογή, την προστασία, τη χρήση, τη δημοσιοποίηση, την τήρηση και τη διάθεση εμπιστευτικών πληροφοριών και προσωπικών δεδομένων.
 4.2. Εάν το αιτούν μέλος δεν είναι σε θέση να συμμορφωθεί με κάποιο από τα στοιχεία της παραγράφου 4.1, επισημαίνει αυτό στην αίτηση.
 5. Προστασία και εμπιστευτικότητα
 5.1. Το αιτούν μέλος, με την επιφύλαξη της παραγράφου 5.2:
 α)
 τηρεί αυστηρά εμπιστευτικές όλες τις πληροφορίες ή τα έγγραφα που παρέχει το μέλος στο οποίο απευθύνεται και παρέχει το ίδιο, τουλάχιστον, επίπεδο προστασίας και εμπιστευτικότητας με αυτό που παρέχεται στο πλαίσιο του εθνικού δικαίου και του νομικού συστήματος του μέλους στο οποίο απευθύνεται η αίτηση, όπως περιγράφεται στην παράγραφο 6.1 στοιχείο β) ή γ),
 β)
 παρέχει πληροφορίες ή έγγραφα μόνο στις τελωνειακές αρχές που ασχολούνται με το επίμαχο ζήτημα και χρησιμοποιεί τις πληροφορίες ή τα έγγραφα αποκλειστικά για τον σκοπό που αναφέρεται στην αίτηση, εκτός εάν το μέλος στο οποίο απευθύνεται η αίτηση συμφωνήσει διαφορετικά εγγράφως,
 γ)
 δεν δημοσιοποιεί τις πληροφορίες ή τα έγγραφα χωρίς ρητή έγγραφη άδεια του μέλους στο οποίο απευθύνεται η αίτηση,
 δ)
 δεν χρησιμοποιεί οποιαδήποτε μη επαληθευμένη πληροφορία ή έγγραφο από το μέλος στο οποίο απευθύνεται η αίτηση ως αποφασιστικό παράγοντα για την άρση των αμφιβολιών υπό οποιεσδήποτε συνθήκες,
 ε)
 τηρεί κάθε ειδικό όρο που θέτει το μέλος στο οποίο απευθύνεται η αίτηση σχετικά με την τήρηση και τη διάθεση εμπιστευτικών πληροφοριών ή εγγράφων και προσωπικών δεδομένων και
 στ)
 κατόπιν αιτήματος, ενημερώνει το μέλος στο οποίο απευθύνεται η αίτηση για κάθε απόφαση και ενέργεια σχετικά με το επίμαχο ζήτημα, ως αποτέλεσμα των πληροφοριών ή εγγράφων που διατέθηκαν.
 5.2. Το αιτούν μέλος μπορεί να μην είναι σε θέση, στο πλαίσιο του εθνικού του δικαίου και του νομικού του συστήματος, να συμμορφωθεί με κάποια από τα στοιχεία της παραγράφου 5.1. Στην περίπτωση αυτή, το αιτούν μέλος επισημαίνει αυτό στην αίτηση.
 5.3. Το μέλος στο οποίο απευθύνεται η αίτηση χειρίζεται κάθε αίτημα και πληροφορία επαλήθευσης που λαμβάνει σύμφωνα με την παράγραφο 4 με το ίδιο, τουλάχιστον, επίπεδο προστασίας και εμπιστευτικότητας που χρησιμοποιεί για τις δικές του παρόμοιες πληροφορίες.
 6. Παροχή πληροφοριών
 6.1.


text:
Με την επιφύλαξη των διατάξεων του παρόντος άρθρου, το μέλος στο οποίο απευθύνεται η αίτηση πρέπει, άμεσα:
 α)
 να απαντά, γραπτώς, σε έντυπη ή ηλεκτρονική μορφή,
 β)
 να παρέχει τις ειδικές πληροφορίες, όπως περιέχονται στη δήλωση εισαγωγής ή εξαγωγής ή τη δήλωση, στον βαθμό που είναι διαθέσιμη, μαζί με περιγραφή του επιπέδου προστασίας και εμπιστευτικότητας που απαιτείται από το αιτούν μέλος,
 γ)
 εάν ζητείται, να παρέχει τις ειδικές πληροφορίες που περιέχονται στα ακόλουθα έγγραφα ή στα έγγραφα που συνοδεύουν τη δήλωση εισαγωγής ή εξαγωγής, στο μέτρο που είναι διαθέσιμα: εμπορικό τιμολόγιο, κατάλογος συσκευασιών, πιστοποιητικό προέλευσης και φορτωτική, στη μορφή που έχουν κατατεθεί, έντυπη ή ηλεκτρονική, από κοινού με περιγραφή του επιπέδου προστασίας και εμπιστευτικότητας που απαιτείται από το αιτούν μέλος,
 δ)
 να επιβεβαιώνει ότι τα έγγραφα που υποβάλλονται είναι γνήσια αντίγραφα,
 ε)
 να παρέχει τις πληροφορίες ή να ανταποκρίνεται, κατ' άλλο τρόπο, στην αίτηση, στον βαθμό που είναι δυνατό, εντός 90 ημερών από την ημερομηνία υποβολής της αίτησης.
 6.2. Το μέλος στο οποίο απευθύνεται η αίτηση μπορεί να απαιτήσει, σύμφωνα με το εθνικό του δίκαιο και νομικό σύστημα, την εγγύηση, πριν από την παροχή πληροφοριών, ότι οι συγκεκριμένες πληροφορίες δεν θα χρησιμοποιηθούν ως αποδεικτικά στοιχεία σε ποινικές έρευνες, δικαστικές διαδικασίες ή μη τελωνειακές διαδικασίες, χωρίς ρητή έγγραφη άδειά του. Εάν το αιτούν μέλος δεν είναι σε θέση να συμμορφωθεί με την απαίτηση αυτή, επισημαίνει αυτό στο μέλος στο οποίο απευθύνεται η αίτηση.
 7. Αναβολή ή απόρριψη αίτησης
 7.1. Το μέλος στο οποίο απευθύνεται η αίτηση μπορεί να αναβάλει ή να απορρίψει, εν μέρει ή εξ ολοκλήρου, την αίτηση παροχής πληροφοριών και ενημερώνει το αιτούν μέλος για τους λόγους για τους οποίους το κάνει, όταν:
 α)
 η αίτηση θα ήταν αντίθετη προς το δημόσιο συμφέρον, όπως αυτό αντικατοπτρίζεται στο εθνικό δίκαιο και το νομικό σύστημά του,
 β)
 το εθνικό δίκαιο και το νομικό σύστημά του απαγορεύουν τη διάθεση των πληροφοριών. Στην περίπτωση αυτή παρέχει στο αιτούν κράτος αντίγραφο της σχετικής, συγκεκριμένης παραπομπής,
 γ)
 η παροχή των πληροφοριών θα μπορούσε να εμποδίσει την εφαρμογή των νόμων ή να επηρεάσει με άλλο τρόπο διοικητική ή δικαστική έρευνα, δίωξη ή διαδικασία που βρίσκεται σε εξέλιξη,
 δ)
 από το εθνικό δίκαιο και το νομικό σύστημά του, που διέπει τη συλλογή, την προστασία, τη χρήση, τη δημοσιοποίηση, την τήρηση και τη διάθεση εμπιστευτικών πληροφοριών ή δεδομένων προσωπικού χαρακτήρα, απαιτείται η συγκατάθεση του εισαγωγέα ή εξαγωγέα και η συγκατάθεση αυτή δεν έχει δοθεί ή
 ε)
 η αίτηση παροχής πληροφοριών έχει παραληφθεί μετά τη λήξη της νομικής υποχρέωσης του μέλους στο οποίο απευθύνεται η αίτηση όσον αφορά την τήρηση εγγράφων.
 7.2. Στις περιπτώσεις των παραγράφων 4.2, 5.2 ή 6.2, η εκτέλεση αυτής της αίτησης εναπόκειται στη διακριτική ευχέρεια του μέλους στο οποίο απευθύνεται η αίτηση.
 8. Αμοιβαιότητα
 Εάν το αιτούν μέλος είναι της γνώμης ότι δεν θα είναι σε θέση να ανταποκριθεί σε παρόμοια αίτηση, αν υποβληθεί από το μέλος στο οποίο απευθύνεται η αίτηση, ή εάν δεν έχει ακόμη εφαρμόσει το παρόν άρθρο, το αναφέρει στην αίτησή του. Η εκτέλεση αυτής της αίτησης εναπόκειται στη διακριτική ευχέρεια


text:
του μέλους στο οποίο απευθύνεται η αίτηση.
 9. Διοικητική επιβάρυνση
 9.1. Το αιτούν μέλος λαμβάνει υπόψη τις συνέπειες που έχει η ανταπόκριση στις αιτήσεις πληροφόρησης στους σχετικούς πόρους και στο κόστος για το μέλος στο οποίο απευθύνεται η αίτηση. Το αιτούν μέλος εξετάζει την αναλογικότητα μεταξύ των δημοσιονομικών συμφερόντων του στο πλαίσιο της αιτήσεώς του και των προσπαθειών του μέλους στο οποίο απευθύνεται η αίτηση για την παροχή των πληροφοριών.
 9.2. Εάν το μέλος στο οποίο απευθύνεται η αίτηση λάβει ένα μη διαχειρίσιμο αριθμό αιτήσεων για πληροφορίες ή ένα αίτημα για πληροφορίες μη διαχειρίσιμου πεδίου εφαρμογής από ένα ή περισσότερα μέλη και δεν είναι σε θέση να ανταποκριθεί σε αυτά τα αιτήματα εντός εύλογου χρονικού διαστήματος, μπορεί να ζητήσει από ένα ή περισσότερα αιτούντα μέλη να κάνουν ιεράρχηση προτεραιοτήτων, με σκοπό την επίτευξη συμφωνίας σχετικά με ένα πρακτικό όριο στο πλαίσιο των περιορισμένων πόρων του. Εάν δεν υπάρξει αμοιβαία συμφωνημένη προσέγγιση, η εκτέλεση αυτών των αιτήσεων είναι στη διακριτική ευχέρεια του μέλους στο οποίο απευθύνεται η αίτηση με βάση τα αποτελέσματα της δικής του ιεράρχησης των προτεραιοτήτων.
 10. Περιορισμοί
 Από το μέλος στο οποίο απευθύνεται η αίτηση δεν απαιτείται:
 α)
 να τροποποιεί τις δηλώσεις ή διαδικασίες εισαγωγής ή εξαγωγής που διαθέτει,
 β)
 να εμφανίζει έγγραφα άλλα από εκείνα που υποβάλλονται με τη δήλωση εισαγωγής ή εξαγωγής, όπως ορίζεται στην παράγραφο 6.1 στοιχείο γ),
 γ)
 να δρομολογεί έρευνες για να λάβει τις πληροφορίες,
 δ)
 να τροποποιεί την περίοδο παρακράτησης αυτών των πληροφοριών,
 ε)
 να υποβάλει έντυπη τεκμηρίωση όταν έχει ήδη καθιερωθεί η ηλεκτρονική μορφή,
 στ)
 να μεταφράζει τις πληροφορίες,
 ζ)
 να επαληθεύει την ακρίβεια των πληροφοριών ή
 η)
 να παρέχει πληροφορίες που θα έθεταν σε κίνδυνο τα νόμιμα εμπορικά συμφέροντα συγκεκριμένων επιχειρήσεων, δημόσιων ή ιδιωτικών.
 11. Ανευ αδείας χρήση ή δημοσιοποίηση
 11.1. Σε περίπτωση οποιασδήποτε παραβίασης των όρων χρήσης ή δημοσιοποίησης πληροφοριών που ανταλλάσσονται δυνάμει του παρόντος άρθρου, το αιτούν κράτος που λαμβάνει τις πληροφορίες γνωστοποιεί άμεσα τα στοιχεία αυτής της άνευ αδείας χρήσης ή δημοσιοποίησης στο κράτος που τις παρέσχε και:
 α)
 λαμβάνει τα αναγκαία μέτρα για την αποκατάσταση της παραβίασης,
 β)
 λαμβάνει τα αναγκαία μέτρα για την αποτροπή τυχόν μελλοντικής παραβίασης και
 γ)
 κοινοποιεί στο μέλος στο οποίο απευθύνεται η αίτηση τα μέτρα που λαμβάνει στο πλαίσιο των στοιχείων α) και β).
 11.2. Το μέλος στο οποίο απευθύνεται η αίτηση μπορεί να αναστείλει τις υποχρεώσεις του προς το αιτούν μέλος, δυνάμει του παρόντος άρθρου, έως ότου ληφθούν τα μέτρα που αναφέρονται στην παράγραφο 11.1.
 12. Διμερείς και περιφερειακές συμφωνίες
 12.1. Καμία διάταξη του παρόντος άρθρου δεν εμποδίζει ένα μέλος να συνάπτει ή να διατηρεί διμερή, πολυμερή ή περιφερειακή συμφωνία ανταλλαγής τελωνειακών πληροφοριών και στοιχείων, σε ασφαλή και ταχεία βάση, π.χ. αυτόματα ή πριν από την άφιξη της αποστολής.
 12.2. Καμία διάταξη του παρόντος άρθρου δεν νοείται ότι τροποποιεί ή θίγει τα δικαιώματα ή τις υποχρεώσεις των μελών, στο πλαίσιο αυτών των διμερών, πολυμερών ή περιφερειακών συμφωνιών, ή ότι διέπει την ανταλλαγή τελωνειακών πληροφοριών και δεδομένων στο πλαίσιο άλλων παρόμοιων συμφωνιών.
 ΤΜΗΜΑ II
 ΔΙΑΤΑΞΕΙΣ ΠΕΡΙ ΕΙΔΙΚΗΣ ΚΑΙ ΔΙΑΦΟΡΟΠΟΙΗΜΕΝΗΣ ΜΕΤΑΧΕΙΡΙΣΗΣ ΓΙΑ


text:
ΤΙΣ ΑΝΑΠΤΥΣΣΟΜΕΝΕΣ ΧΩΡΕΣ-ΜΕΛΗ ΚΑΙ ΤΙΣ ΛΙΓΟΤΕΡΟ ΑΝΕΠΤΥΓΜΕΝΕΣ ΧΩΡΕΣ-ΜΕΛΗ
 Άρθρο 13
 Γενικές αρχές
 1. Οι διατάξεις των άρθρων 1 έως 12 της παρούσας συμφωνίας εφαρμόζονται από τις αναπτυσσόμενες και τις λιγότερο ανεπτυγμένες χώρες μέλη σύμφωνα με το παρόν τμήμα, το οποίο βασίζεται στους κανόνες που έχουν συμφωνηθεί στο παράρτημα Δ της συμφωνίας Πλαισίου (WT/L/579) του Ιουλίου 2004 και στην παράγραφο 33 και στο παράρτημα Ε της Υπουργικής Δήλωσης του Χονγκ Κονγκ (WT/MIN(05)/DEC).
 2. Παρέχεται βοήθεια και υποστήριξη για την ανάπτυξη ικανοτήτων (16), ώστε να μπορέσουν οι αναπτυσσόμενες και οι λιγότερο ανεπτυγμένες χώρες μέλη να εφαρμόσουν τις διατάξεις της παρούσας συμφωνίας, σύμφωνα με τη φύση και το πεδίο τους. Η έκταση και ο χρόνος εφαρμογής των διατάξεων της παρούσας συμφωνίας συνδέονται με τις ικανότητες εφαρμογής των αναπτυσσόμενων και λιγότερο ανεπτυγμένων χωρών μελών. Όταν μια αναπτυσσόμενη ή λιγότερο ανεπτυγμένη χώρα μέλος εξακολουθεί να έχει έλλειψη της αναγκαίας ικανότητας, η εφαρμογή της διάταξης ή των διατάξεων δεν θα είναι αναγκαία, έως ότου αποκτηθεί η ικανότητα εφαρμογής.
 3. Από τις λιγότερο ανεπτυγμένες χώρες μέλη θα ζητηθεί μόνο να αναλάβουν δεσμεύσεις στον βαθμό που αυτές είναι συμβατές με τις επιμέρους αναπτυξιακές, χρηματοδοτικές και εμπορικές ανάγκες τους ή με τις διοικητικές και θεσμικές ικανότητές τους.
 4. Οι αρχές αυτές εφαρμόζονται μέσω των διατάξεων που καθορίζονται στο τμήμα II.
 Άρθρο 14
 Κατηγορίες διατάξεων
 1. Υπάρχουν τρεις κατηγορίες διατάξεων:
 α)
 Η κατηγορία A περιλαμβάνει διατάξεις τις οποίες μια αναπτυσσόμενη ή λιγότερο ανεπτυγμένη χώρα μέλος ορίζει για την εφαρμογή, με την έναρξη ισχύος της παρούσας συμφωνίας ή, στην περίπτωση λιγότερο ανεπτυγμένης χώρας μέλους, εντός ενός έτους μετά την έναρξη ισχύος της παρούσας συμφωνίας, όπως προβλέπεται στο άρθρο 15.
 β)
 Η κατηγορία Β περιέχει διατάξεις τις οποίες μια αναπτυσσόμενη ή λιγότερο ανεπτυγμένη χώρα μέλος ορίζει για εφαρμογή, σε ημερομηνία μετά από μεταβατική περίοδο που έπεται της έναρξης ισχύος της παρούσας συμφωνίας, όπως προβλέπεται στο άρθρο 16.
 γ)
 Η κατηγορία Γ περιλαμβάνει διατάξεις τις οποίες μια αναπτυσσόμενη ή λιγότερο ανεπτυγμένη χώρα μέλος ορίζει για εφαρμογή, σε ημερομηνία μετά από μεταβατική περίοδο που έπεται της έναρξης ισχύος της παρούσας συμφωνίας, και για τις οποίες απαιτείται ικανότητα εφαρμογής, με την παροχή βοήθειας και υποστήριξης για την ανάπτυξη ικανοτήτων, όπως προβλέπεται στο άρθρο 16.
 2. Κάθε αναπτυσσόμενη και λιγότερο ανεπτυγμένη χώρα μέλος ορίζει αυτοτελώς, σε ατομική βάση, τις διατάξεις που περιλαμβάνει για καθεμία από τις κατηγορίες Α, Β και Γ.
 Άρθρο 15
 Κοινοποίηση και εφαρμογή της Κατηγορίας Α
 1. Με την έναρξη ισχύος της παρούσας συμφωνίας, κάθε αναπτυσσόμενη χώρα μέλος εφαρμόζει τις δεσμεύσεις της κατηγορίας Α. Κατ' αυτόν τον τρόπο, οι εν λόγω δεσμεύσεις που ορίζονται στο πλαίσιο της κατηγορίας Α θα αποτελέσουν αναπόσπαστο μέρος της παρούσας συμφωνίας.
 2. Μια λιγότερο ανεπτυγμένη χώρα μέλος μπορεί να κοινοποιήσει στην επιτροπή τις διατάξεις που έχει ορίσει στην κατηγορία Α έως και ένα έτος μετά την έναρξη ισχύος της παρούσας συμφωνίας. Κατ'αυτόν τον τρόπο, οι δεσμεύσεις κάθε λιγότερο ανεπτυγμένης χώρας μέλους που ορίζονται στο πλαίσιο της κατηγορίας Α θα αποτελέσουν αναπόσπαστο μέρος της παρούσας συμφωνίας.
 Άρθρο 16
 Κοινοποίηση των οριστικών ημερομηνιών εφαρμογής της κατηγορίας Β και της κατηγορίας